title: Elämän kevät

text: Jody ja Flag ovat pian erottamattomat. Vuoden kuluttua Flag on aikuinen ja siitä tulee todellinen harmi kotona ja maatilalla, sillä se syö kaiken maissin, hävittää aidat ja tallaa tupakkasadon, jonka tuotoilla oli määrä rakentaa pihakaivo. Penny käskee Jodya viemään peuran metsään ja ampumaan sen. Jody lähtee viemään peuraa, mutta hänen rohkeutensa ei riitä sen ampumiseen. Hän käskee peuraa lähtemään pois ja olla palaamatta koskaan. Flag palaa kuitenkin takaisin. Lopulta Ora (jonka Jody uskoo aina vihanneen lemmikkiä) ottaa aseen ja ampuu, mutta vain haavoittaa peuraa. Penny käskee Jodyn päästämään peuran kärsimyksistä. Jody noudattaa isänsä määräystä, jotta lemmikkipeura ei joutuisi kärsimään.


title: Elämän kevät

text: Lemmikin menettäminen on Jodylle liian kova paikka, ja hän karkaa kotoa. Kolmen päivän kuluttua hänet löytää ystävällinen laivan kapteeni, joka palauttaa hänet kotiin. Hän ja Penny sopivat pian, ja Penny kertoo, että Ora on etsinyt häntä. Juuri ennen Jodyn nukkumaan menoa Ora tulee takaisin ja huomaa, että poika on palannut. Hän on hyvin onnellinen kun tajuaa, että pelko lapsen menettämisestä on nyt ohi. Hän rientää Jodyn huoneeseen ja osoittaa tätä kohtaan kaikki lämpimät tunteensa. Hän ei enää pelkää osoittaa rakkauttaan lapsilleen.


title: Djamel Menad

text: Djamel Menad (, s. 22. heinäkuuta 1960 El Bayadh, Ranskan Algeria) on algerialainen jalkapallovalmentaja ja entinen hyökkääjä, joka on Algerian maajoukkueen kautta aikain kolmanneksi paras maalintekijä 25 maalilla. Menad on voittanut myös Afrikan mestaruuden vuonna 1990.


title: Djamel Menad

text: Menad aloitti ammattilaisuransa CR Belouizdadissa, jossa hän pelasi viiden kauden ajan. Tuona aikana Menad voitti joukkueen kanssa Algerian cupin vuonna 1978. Hän siirtyi vuonna 1981 Tizi-Ouzoun, jossa Menad voitti heti ensimmäisellä kaudellaan Algerian mestaruuden. Menestys jatkui myös seuraavillakin kausilla, kun hän voitti Algerian mestaruuden vuosina 1983, 1985 ja 1986.


title: Djamel Menad

text: Menestyksekkäiden kotimaan vuosien jälkeen Menad sirtyi Eurooppaan vuonna 1987 ja aluksi Ranskaan Nîmes Olympiquehen. Menad onnistui kohtuullisesti maalinteossa tehden parhaimmillaan 12 maalia 27 ottelussa Nîmesille. Matka jatkui kolmen kauden jälkeen vuonna 1990 Portugaliin Famalicãoon, jossa hän vietti kaksi kautta. Menad pelasi vielä yhden kauden Portugalissa Belenensesissa, jossa maalinteko jäi vaisuksi onnistuessaan tekemään vain kolme maalia.


title: Djamel Menad

text: Vuonna 1993 Menad palasi takaisin kotimaahansa ja vanhaan seuraansa JS Kabylieen. Hän palasi joukkueensa kanssa takaisin menestyksen makuun, kun Kabylie voitti viiden vuoden tauon jälkeen Algerian mestaruuden. Lisäksi se juhli historian ensimmäistä Afrikan Cup-voittajien cupin voittoa vuonna 1995. Menad myös päätti uransa Kabylien riveissä kaudella 1995–1996.


title: Djamel Menad

text: Menad kuului Algerian maajoukkueeseen vuosina 1980–1995. Tuona aikana hän edusti maataan kaksissa arvokisoissa vuoden 1986 MM-kisossa ja 1990 Afrikan kisoissa. Menad voitti Afrikan kisoissa Algerialle sen maan historian ensimmäisen Afrikan mestaruuden, lisäksi samoissa kisoissa hän oli turnauksen paras maalintekijä neljällä maalilla. Kaiken kaikkiaan Menad pelasi Algerian paidassa 80 maaottelua ja teki niissä 25 maalia.


title: Julija Krevsun

text: Julija Krevsun (, o.s. Gurtovenko, s. 8. joulukuuta 1980) on ukrainalainen keskipitkän matkan juoksija, joka on erikoistunut 800 metrille.


title: Julija Krevsun

text: Hän karsiutui alkuerissä sekä Münchenin EM-kilpailuissa 2002 että Pariisin MM-kilpailuissa 2003. Vuonna 2007 hän karsiutui välierissä Birminghamin sisäratojen EM-kilpailuissa ja alkuerissä Osakan MM-kilpailuissa. Hän oli seitsemäs Pekingin olympialaisissa 2008 ajalla 1.58,73 ja neljäs Berliinin MM-kilpailuissa 2009 ajalla 1.58,00. Dohan sisäratojen MM-kilpailuissa 2010 hän karsiutui alkuerissä, kuten myös saman vuoden Barcelonan EM-kilpailuissa. Seuraavan vuoden Daegun MM-kilpailuissa hän karsiutui välierissä.


title: Julija Krevsun

text: Hän on juossut 800 metriä ulkoradoilla aikaan 1.57,32 Pekingissä 16. elokuuta 2008 ja sisäradoilla aikaan 2.00,36 Birminghamissa 20. helmikuuta 2010. Lisäksi hän on juossut 400 metriä ulkoradoilla aikaan 52,45 Kiovassa 3. elokuuta 2007 ja 1 500 metriä sisäradoilla aikaan 4.13,43 Gentissä 4. helmikuuta 2007.


title: Tortturalli

text: Tortturalli on MTV3-kanavan "Putous"-viihdeohjelmasta tunnetuksi tulleen Aku Hirviniemen esittämän sketsihahmon Marja Tyrnin toukokuussa 2010 julkaistu musiikkialbumi. "Tortturalli" nousi julkaisunsa jälkeen Suomen virallisen albumilistan kolmanneksi. Se pysyi kolmen myydyimmän albumin joukossa seitsemän viikkoa, käyden parhaimmillaan toiseksi myydyimpänä. Albumi myi alle kuukaudessa kultaa. Yhteensä sitä on myyty yli 12 000 kappaletta.


title: Tortturalli

text: Albumin kappale ”Suut makiaks!” julkaistiin singlenä 3. toukokuuta 2010. Kappaleesta on julkaistu myös musiikkivideo, jonka on ohjannut Kusti Manninen.


title: Rolleiflex

text: Rolleiflex on saksalaisen Rollei-yhtiön (oik. Franke & Heidecke) kameramerkki, jolla valmistettiin kaksisilmäisiä ja yksisilmäisiä peiliheijastuskameroita etupäässä rullafilmikoossa, mutta myös kinofilmikoon järjestelmäkameroina. Kuuluisin Rolleiflex on vuonna 1928 esitelty kaksisilmäinen rullafilmiä käyttävä peiliheijastuskamera, josta tuli toisen maailmansodan jälkeen tämän kameratyypin kaikkien valmistajien jäljittelemä standardi.


title: Rolleiflex

text: Reinhold Heidecken suunnittelema ja Dresdenin messuilla vuonna 1928 esitelty Rolleiflex oli siihen asti pienin kaksisilmäinen kamera ja saavutti eri muunnelmineen suuren suosion helposti mukana pidettävänä valokuvauskoneena. 6 × 6 cm kuvakokoa käyttäviä Rolleiflex-kameroita valmistettiin hyvin pienin muutoksin kaikkiaan 43 vuotta. Sen halvempi harrastelijamalli oli Rolleicord ja pienennetty versio 127-kokoista rullafilmiä (kuvakoko 4 × 4 cm) käyttävä Rolleiflex Baby (1931).


title: Rolleiflex

text: Saksan hävittyä toisen maailmansodan Rolleiflexin patentit raukenivat ja siitä tuli maailman ehkä kopioiduin kameramalli. Etenkin japanilaiset kopioivat Rolleiflexiä niin tarkoin, että osat olivat keskenään vaihtokelpoisia. Kaksisilmäisiä peilikameroita valmistivat 1950-luvulla monet kameratehtaat, kunnes yksisilmäiset peiliheijastuskamerat kuten Hasselblad valloittivat rullafilmikameramarkkinat, ja kevyempää kalustoa kaipaavat siirtyivät kinofilmiä käyttäviin järjestelmä- ja kompaktikameroihin. Rolleiflex poistui markkinoilta jo 1970-luvulla, kun japanilaiset ja itäeurooppalaiset kopiot maksoivat vain murto-osan sen hinnasta. Viimeisenä kaksisilmäisten rullafilmikameroiden tekoa jatkoi 1980-luvulle asti japanilainen Yashica.


title: Rolleiflex

text: Rolleiflexin ”kaksi silmää” eli tarkennus- ja kuvausobjektiivit ovat päällekkäin ja mahdollisimman lähellä toisiaan, jolloin parallaksivirhe on pieni. Kameraa käytetään vyötärön korkeudella, ja ylhäältä päin katsottavassa etsimessä kuva näkyy peilikuvana. Aluksi filminsiirto tapahtui nuppia kääntämällä, kunnes vuonna 1932 nuppi korvattiin kammella. Rolleiflexien mekaaninen laatu oli erittäin hyvä, ja kuvausobjektiivit olivat Zeissin valmistamia. Sodan jälkeen kameran objektiiveja kehitettiin edelleen, ja kameraan tuli valotusmittari sekä vaihdettavia tähyslaseja ja etsimiä. Vaihdettavan pentaprismaetsimen avulla kameraa saattoi käyttää silmän korkeudelta kuten nykyisiä järjestelmäkameroita, eikä etsinkuva ollut enää peilikuva.


title: Rolleiflex

text: Kamera mainitaan bossa nova -klassikon ”Desafinado” (1959) portugalin - ja englanninkielisessä sanoituksessa, suomeksi suunnilleen ”Kuvasin sinua Rolleiflexilläni”.


title: Rolleiflex

text: Vuonna 1966 Franke & Heidecke esitteli pitkään suunnittelemansa rullafilmikoon yksisilmäisen peiliheijastuskameransa, joka tähdättiin kategoriaa hallinneen Hasselbladin kilpailijaksi siitä poikkeavin teknisin ratkaisuin ja Zeissin valmistamin objektiivein. Objektiivien sisällä sijaitsevien keskussulkimien sijasta SL66:ssa on rungossa oleva verhosuljin (valotusajat B ja 1–1/1000 s). Kameraa ei myöskään tarkenneta objektiivia kiertämällä vaan rungossa sijaitsevan palkeen avulla. Paljetta voi myös kallistaa ja objektiivit voi kiinnittää siihen suodatinkierteestään takaperin, mikä lisää mahdollisuuksia lähikuvauksessa. Kamerassa on lisäksi palautuva peili sekä vaihdettavat filmikasetit, etsimet ja tähyslasit. SL66:n erääksi puutteeksi osoittautui studiokuvaajille liian hidas salamatäsmäysaika, 1/30 sekuntia, jolloin studion apuvalot saattoivat näkyä kuvissa. Hasselbladin hintaluokkaan asettunut SL 66 ei ollut suuri myyntimenestys. Sitä valmistettiin vuosina 1966–1986 vajaat 30 000 kappaletta.


title: Rolleiflex

text: Vuonna 1970 Franke & Heidecke laajentui nopeasti kasvaville kinokoon järjestelmäkameroiden markkinoille esittelemällä oman SL35-mallistonsa. Vähän myöhemmin esitellyn Olympus OM -järjestelmän tavoin siinä pyrittiin kilpailijoita pienempikokoisiin laitteisiin. Vuonna 1974 mallistoon tuli täydellä aukolla valoa mittaava SL350 ja sitten sähköisellä sulkimella varustetut SL35 M (1976), SL35 ME (1976) ja SL35 E (1978). Alkuvaihetta lukuun ottamatta kamerarungot valmistettiin Singaporessa. Rolleiflex-kinojärjestelmään kuului kolme objektiivisarjaa: Carl Zeiss, Schneider ja Rolleinar. SL35-kamerat olivat huolella suunniteltuja ja rakennettuja, mutta eivät tarjonneet hintaansa nähden mitään merkittävästi uutta japanilaistehtaiden yhä enemmän dominoimilla kinojärjestelmämarkkinoilla. Tuotesarjan myyntimäärät jäivät varsin pieniksi.


title: Suojaviittamadonna

text: Suojaviittamadonna on maalaustaiteen ja kuvanveiston kuva-aihe, jossa Neitsyt Maria kokoaa uskovat viittansa suojaan. Suojaviittamadonna-aihe kehittyi 1200-luvulla varsinkin dominikaani- ja sisterssiläisveljeskuntien keskuudessa.


title: Suojaviittamadonna

text:
Suojaviittamadonnoja kutsutaan myös italiaksi "Madonna della Misericordia" ja latinaksi "Mater Misericordiae", eli laupeuden tai armeliaisuuden äiti.
Suojaviitta-aihe juontuu oikeuskäytännöstä, joka oli yleinen varhaiskeskiajalla etenkin Alppien pohjoispuolella. Korkea-arvoiset henkilöt, varsinkin naiset, saattoivat tarjota tarjota vainotuille turvapaikan "viittansa alla" ja pyytää armoa heidän puolestaan. Naisten suojaviittaoikeus liitettiin myöhemmin Neitsyt Marian hahmoon. Neitsyt Maria toimi "Armeliaisuuden äitinä", jonka valtava viitta tarjosi suojan uskoville.


title: Suojaviittamadonna

text: Domenico Ghirlandaion "Suojaviittamadonna"-freskossa Neitsyt Maria seisoo jalustalla. Hän on levittänyt suojaavat kätensä lahjoittajien ylle ja enkelit avustavat viitan kannattelussa. Lahjoittajat ovat polvistuneet sukupuolen mukaan eri puolille Mariaa. Madonnan takana vasemmalla on löytöretkeilijä Amerigo Vespucci, jonka mukaan Amerikka nimettiin.


title: Natalija Tobias

text: Natalija Tobias (, o.s. Sydorenko, s. 22. marraskuuta 1980) on ukrainalainen keskipitkän matkan juoksija, joka on erikoistunut 1 500 metrille.


title: Natalija Tobias

text: Vuonna 2004 hän oli viides Budapestin sisäratojen MM-kilpailuissa ajalla 4.09,03, mutta karsiutui välierissä Ateenan olympialaisissa. Vuonna 2006 hän karsiutui alkuerissä Moskovan sisäratojen MM-kilpailuissa, mutta oli seitsemäs Göteborgin EM-kilpailuissa ajalla 4.02,71. Seuraavana vuonna hän oli kuudes Birminghamin sisäratojen EM-kilpailuissa ajalla 4.09,62 ja yhdeksäs Osakan MM-kilpailuissa ajalla 4.10,56. Hän osallistui Osakassa myös 3 000 metrin esteisiin karsiutuen alkuerissä. Vuonna 2008 hän karsiutui alkuerissä Valencian sisäratojen MM-kilpailuissa, mutta voitti pronssia Pekingin olympialaisissa ajalla 4.01,78.


title: Natalija Tobias

text: Vuonna 2011 hän teki paluun arvokisoihin Pariisin sisäratojen EM-kilpailuissa karsiutuen 1 500 metrin alkuerissä, mutta sijoittuen 3 000 metrillä kuudenneksi ennätysajallaan 9.02,94. Saman vuoden Daegun MM-kilpailuissa hän oli alun perin yhdeksäs 1 500 metrillä ajalla 4.08,68. Istanbulin sisäratojen MM-kilpailuissa 2012 hän oli alun perin yhdeksäs 3 000 metrillä ajalla 9.00,78.


title: Natalija Tobias

text: Kesällä 2012 järjestetyssä Daegun MM-kisojen doping-näytteiden uudelleenanalysoinnissa ilmeni, että Tobias oli käyttänyt synteettistä testosteronia. Hän sai tapauksesta kahden vuoden kilpailukiellon. Hänen kilpailusuorituksensa hylättiin takautuvasti 23. elokuuta 2011 alkaen, joten hän menetti muun muassa Daegun MM-kilpailuiden ja Istanbulin MM-hallikilpailuiden sijoitukset.


title: Natalija Tobias

text: Ulkoradat


title: Natalija Tobias

text: Sisäradat


title: Teonomia

text: Termiä "teonomia" (kreikan kielen sanoista "theos" jumala, ja "nomos" laki) on käytetty kuvaamaan erilaisia näkemyksiä, jotka osoittavat Jumalan pitäneen Raamattua ihmisen etiikan ainoana aiheuttajana. Teonomia soveltaa Raamatun periaatteita neljältä hallinnon alalta - itsehallinnon tai omavalvonnan, perheen hallinnon, kirkon hallinnon ja valtion tai siviilihallinnon.


title: Jon Hamm

text: Jonathan Daniel ”Jon” Hamm (s. 10. maaliskuuta 1971 St. Louis, Missouri) on yhdysvaltalainen näyttelijä, joka tunnetaan parhaiten Don Draperin roolista menestyssarjassa "Mad Men".


title: Jon Hamm

text: Hamm aloitti näyttelijänuransa 2000-luvun alussa. Tuolloin hän näytteli sivurooleja lukuisissa elokuvissa ja televisiosarjoissa. Elokuvista tunnetuimmat ovat Clint Eastwoodin ohjaama elokuva "Space Cowboys" (2000) ja Mel Gibsonin ohjaama sotaelokuva "Olimme sotilaita" ("We Were Soldiers", 2002). Hän sai myös vierailevan roolin sarjasta "Vain yksi elämä", jossa hän näytteli Burt Ridleytä kahdeksantoista jakson verran. Tämän lisäksi Hamm on vieraillut lukuisissa TV-sarjoissa, kuten sarjoissa "Gilmoren tytöt", "C.S.I. Miami", "Siskoni on noita", "Num3rot" ja "30 Rock".


title: Jon Hamm

text: Vuosina 2002–2004 hän näytteli televisiosarjassa "The Division". Nykyään hänet tunnetaan parhaiten Don Draperin roolista menestyssarjassa "Mad Men" (2007–2015). Tämän lisäksi hän on ollut Broganin äänenä animaatiossa "Shrek ja ikuinen onni" (Shrek Forever After, 2010). Vuonna 2010 Hamm näytteli FBI:n agenttia Ben Affleckin elokuvassa "The Town".


title: Jon Hamm

text: Jon Hammin vanhemmat erosivat hänen ollessaan kaksivuotias. Hän jäi asumaan äitinsä luokse. Jonin ollessa kymmenvuotias hänen äitinsä kuoli syöpään ja hänen oli muutettava isänsä luokse. Hammin isä kuoli hänen ollessaan 20-vuotias. Ennen näyttelijäuraansa Hamm toimi opettajana. Hän on seurustellut yhdysvaltalaisen näyttelijän Jennifer Westfeldtin kanssa vuodesta 1997.


title: Hillheadin metroasema

text: Hillhead on Glasgow'n metron asema Hillheadin kaupunginosassa Glasgow'ssa. Asema on avattu muun metrojärjestelmän tavoin vuonna 1896.


title: Hillheadin metroasema

text: Hillheadin asema uudelleenrakennettiin miltei kokonaan metrojärjestelmän uudistustöiden yhteydessä 1977–1980. Asemalle asennettiin liukuportaat ja rakennettiin muun muassa uusi laituri sekä suurempi lippuhalli. Nykyisin asema on yksi järjestelmän vilkkaimmista.


title: Hillheadin metroasema

text: Hillheadin asema sijaitsee lähellä Glasgow'n yliopistoa ja kasvitieteellistä puutarhaa.


title: Anna Mištšenko

text: Anna Mištšenko (, s. 25. elokuuta 1983) on ukrainalainen keskipitkän matkan juoksija, joka on erikoistunut 1 500 metrille.


title: Anna Mištšenko

text: Mištšenko oli yhdeksäs Pekingin olympialaisissa 2008 ajalla 4.05,13. Berliinin MM-kilpailuissa 2009 hän karsiutui välierissä ja Barcelonan EM-kilpailuissa 2010 hän oli 11:s ajalla 4.07,22. Daegun MM-kilpailuissa 2011 hän karsiutui välierissä.


title: Anna Mištšenko

text: Helsingin EM-kilpailuissa 2012 Mištšenko sijoittui 1 500 metrillä alun perin kolmanneksi ajalla 4.07,74, mutta tuli myöhemmin hylätyksi dopingin vuoksi. Hän sai vuonna 2016 biologisen dopingpassin perusteella kahden vuoden kilpailukiellon ajalle 18.8.2015–17.8.2017 ja kaikki hänen tuloksensa hylättiin takautuvasti 28.6.2012 lähtien. Näin hän menetti mitalinsa Helsingin EM-kilpailuista. Ennen omaa hylkäystään hän oli noussut tuloksissa toiseksi kun kilpailun alkuperäinen voittaja Aslı Çakır Alptekin oli hylätty dopingin vuoksi.


title: Anna Mištšenko

text: Mištšenko on juossut 1 500 metriä ulkoradoilla aikaan 4.01,73 Brysselissä 16. syyskuuta 2011 ja sisäradoilla aikaan 4.13,90 Sumyssa 18. helmikuuta 2009. 800 metriä hän on juossut ulkoradoilla aikaan 2.00,92 Jaltalla 28. toukokuuta 2012 ja 3 000 metriä sisäradoilla aikaan 9.11,09 Sumyssa 17. helmikuuta 2011.


title: Sensuuri Suomessa

text: Sensuuri Suomessa alkoi virallisesti vuonna 1686, kun Ruotsin valtakuntaan perustettiin "censor librorumin" virka, jonka haltijan tuli valvoa sekä kirjallisuuden maahantuontia että maassa julkaistua kirjallisuutta. Kotimaisten ja ulkomaisten kirjakauppiaiden tuli saada sensorilta hyväksyntä myytäville kirjoille ja kirjanpainajien oli annettava painotuotteensa ennakkotarkastukseen. Uskonnollisilla ja akateemisilla julkaisuilla oli kaksinkertainen sensuuri: ne kulkivat sekä paikallisen akatemian tai tuomiokapitulin että sensorin valvovien silmien alta.


title: Sensuuri Suomessa

text: Kustaa Vaasa kielsi 1527 kirjanpainajia ja muita levittämästä kirjoja ennen kuin ne oli tarkastettu. Kustaa III:n tahdosta annettiin 1774 hallinnollinen painoasetus, jossa oli melkoisia julkaisun rajoituksia. Hallitus sääteli julkaisutoimintaa.


title: Sensuuri Suomessa

text: Seuraavina vuosina ilmestyi uusia painovapautta rajoittavia asetuksia. Aikakauskirjallisuus asetettiin 1785 ennakkoluvan varaiseksi, joka voitiin milloin tahansa peruuttaa. Eräitä asioita ei saanut käsitellä ollenkaan. Myös teatterien näytelmille määrättiin ennakkotarkastus. Näitä rajoituksia vielä kovennettiin Suomen kuuluessa viimeisiä vuosia Ruotsin valtakuntaan. Ankara sensuuri jäi voimaan vielä 1809 jälkeenkin Suomen erkaannuttua Ruotsista.


title: Sensuuri Suomessa

text: Alun perin sensuurilla valvottiin tieteenteon rajoja. Keskeistä oli Raamatun ja tunnustettujen auktoriteettien oppien noudattaminen. 1600-luvulla kartesiolaisuus ja muut uudet ajatussuuntaukset haastoivat vanhat auktoriteetit ja kiistatapauksia alkoi esiintyä toistuvasti. Ruotsin kuningas lähetti vuonna 1689 akatemioihin kiertokirjeen, jossa hän teroitti oppineiden mieliin Raamatun filosofisen arvostelun epäsuotavuutta.


title: Sensuuri Suomessa

text: Valistusajattelija Anders Chydenius sai valtiopäivillä läpi painovapauslain vuonna 1766, mutta se poisti sensuurin vain osittain. 1800-luvulla sensuuri hyökkäsi erityisesti lehdistöä vastaan. Maassa vallitsi autoritaarinen julkisuuskäsitys, jonka mukaan sanomalehdistön tehtävänä oli yhteiskunnan johdon hyväksymien asioiden ja arvojen välittäminen. Maan asioihin puuttumista, niiden arvostelemista tai parantamista ei suvaittu periaatteessa muille kuin hallitukselle ja virkamiehistölle. Sensuuri lakkautti muiden muassa Suomen asioita arvostelleen A. I. Arwidssonin sanomalehden "Åbo Morgonbladin" vuonna 1821 puolen vuoden ilmestymisen jälkeen. Sensuurin läpi pääsi kuitenkin samaan aikaan myös yhteiskuntakriittisiä kirjoituksia, sillä oli epätietoisuutta siitä, kenelle valvonta kuului ja miten se tuli suorittaa.


title: Sensuuri Suomessa

text: Vuonna 1829 Suomen suuriruhtinaskunnassa annettiin sensuuriasetus, joka määräsi täyden ennakkosensuurin ja rajoitti tuntuvasti mielipiteenilmaisua. Asiaa asetettiin valvomaan sensuuriylihallitus, jonka puheenjohtaja oli yliopiston sijaiskansleri. Kullakin kirjapainopaikkakunnalla oli oma sensorinsa.


title: Sensuuri Suomessa

text: Vuoden 1850 kielisäädöksellä kiellettiin julkaisemasta suomeksi muuta kuin uskonnollista tai taloudellista tekstiä. Säädöksen taustalla oli Euroopan hullu vuosi 1848, ja Venäjä pyrki ehkäisemään kansallisaatteen leviämistä Suomeen. Kielisäädöstä kuitenkin lievennettiin 1854, ja se kumottiin lopullisesti vuonna 1860. Ennakkosensuuria koskenut asetus oli voimassa vuoden 1865 painovapausasetukseen asti.


title: Sensuuri Suomessa

text: J. V. Snellman arvosteli lehtikirjoituksissaan voimakkaasti sensuuriylihallitusta, joka edusti hänen mukaansa pysähtyneisyyttä. Snellman koettiin rauhanhäiritsijäksi ja hänen sanottiin saaneen aikaan jopa sensuurin tiukentumisen. Snellmanin kiivas suorasanaisuus lienee kiinnittänyt sensorien huomion, sillä samaan aikaan August Ahlqvistin allegorinen kertomus "Satu" meni ennakkotarkastuksesta läpi kiistanalaisesta sisällöstään huolimatta. Ahlqvistin allegoria kertoi Suomesta Ruotsin ja Venäjän puristuksessa. Venäjä kuvattiin kirjoituksessa ilkeäksi noita-akaksi, joka teki Suomi-neidosta orjansa.


title: Sensuuri Suomessa

text: Sanomalehtiä oli kielletty mainitsemastakaan sanoja "valtiopäivät" ja "perustuslait". Esimerkiksi aikakauskirja Mehiläinen ei saanut julkaista 1860 otetta pöytäkirjasta, jossa viitattiin edusmiehen valintaan talonpoikaissäätyyn vuonna 1809. Vuonna 1857 sanomalehdet eivät saaneet julkaista kadosta ja nälänhädästä tietoja. Vuonna 1858 painoasiamies poisti Suomettaresta kirjoituksen viinanpolton turmiollisuudesta, koska kenraalikuvernööri kreivi Berg ei halunnut asiasta keskustelua. Myöskään yksityisistä riita-asioista ei saanut kertoa, "koska asia kuuluu tuomioistuimelle".


title: Sensuuri Suomessa

text: Ensimmäisen sortokauden alettua vuosina 1899–1901 kenraalikuvernööri Nikolai Bobrikov määräsi kaikkiaan 24 suomalaista sanomalehteä lakkautettaviksi. Kenraalikuvernööri Franz Seynin ensimmäisen maailmansodan puhjettua vuonna 1914 toimeenpaneman sotasensuurin nojalla takavarikoitiin suuri määrä kirjoja, mm. Juhani Ahon "Rauhan erakko".


title: Sensuuri Suomessa

text: Ensimmäinen maailmansodan puhjettua alkoi varsin ankara sotasensuuri, jota varten entinen Helsingin sotilasvirasto tarkasti uudet sanomalehdet ja kirjat. Sanomalehtien oli etukäteen lähetettävä virastolle sotaa koskevat kirjoituksensa ja niitä uhattiin sakoilla ja lakkauttamisrangaistuksilla. Langetetut sakot olivat suuria, 10 000 - 20 000 markkaa ja niiden tarkoitus oli vaikeuttaa lehtien taloudellista pohjaa.


title: Sensuuri Suomessa

text: Suomen sisällissodan aikaan talvella 1918 punaiset lakkauttivat kaikki porvarilliset sanomalehdet hallitsemiltaan alueilta. Vastaavasti valkoisten hallitsemilla alueilla lakkautettiin sosialistiset lehdet. Lakkautetut lehdet saivat ilmestymisluvan vasta vähitellen sodan loputtua.


title: Sensuuri Suomessa

text: Vuoden 1919 hallitusmuoto sisälsi säännökset sanan- ja painovapaudesta. Näitä tosin rajoittavat rikoslain säännökset Toisen maailmansodan aikana Suomessa kuitenkin ylläpidettiin sensuuria kuten muissakin maissa. Tätä tehtävää hoiti valtioneuvoston kanslian alainen Valtion tiedoituslaitos. Huhtikuun alussa 1942 VTL:n tarkastusjaosto antoi sanomalehtien päätoimittajille lähettämässään ”paimenkirjeessä” ohjeet siitä, miten Saksasta oli kirjoitettava; muun muassa Saksan toimintaa sen miehittämillä alueilla ei saanut arvostella.


title: Sensuuri Suomessa

text: Maailmansotien välisenä aikana Suomessa sensuroitiin muutamia kirjoja. Kaarlo Uskelan vuonna 1921 ilmestynyt, pääosin Tammisaaren vankileirillä kirjoitettu runokokoelma "Pillastunut runohepo" takavarikoitiin vuonna 1933 jumalanpilkkaa sisältävänä ja sen vielä myymättä olleet kappaleet määrättiin tuhottaviksi. Erkki Vala haastettiin vuonna 1935 oikeuteen sen vuoksi, että hän oli julkaissut Tulenkantajat-lehdessä otteita tšekkiläisen Jaroslav Hašekin teoksesta "Kunnon sotamies Švejk", ja Turun hovioikeus tuomitsi hänet sakkoihin uskonnollisten arvojen rienaamisesta. Korkein oikeus kuitenkin kumosi tuomion viitaten mm. Prahan Pen-klubin lausuntoon, jonka mukaan teos kuului tšekkien kansalliskirjallisuuteen. Pentti Haanpään vuonna 1928 kirjoittama, omiin armeijakokemuksiin pohjautunut tarinakokoelma "Kenttä ja kasarmi" katsottiin ”isänmaallisissa” piireissä maanpuolustusta halventavaksi ja hän joutui sen vuoksi pitkäksi ajaksi siinä määrin kustantajien hyljeksimäksi, että monet hänen 1930-luvulla kirjoittamistaan teoksista – esimerkiksi "Noitaympyrä" vuodelta 1931 – julkaistiin vasta hänen kuoltuaan.


title: Sensuuri Suomessa

text:
Välirauhan aikana marraskuussa 1940 Suomen hallitus kielsi Neuvostoliiton painostuksesta talvisotaa käsittelevän kirjallisuuden julkaisemisen. Lokakuun lopussa Neuvostoliiton ulkoministeri Vjatšeslav Molotov esitti Suomen Moskovan-lähettiläälle J. K. Paasikivelle voimakkaan paheksuntansa siitä, että Suomessa oli ilmestynyt talvisodan päätyttyä suuri määrä kirjallisuutta, joiden Molotov katsoi sisältävän kiihotusta ja vihan lietsontaa Neuvostoliittoa vastaan, ja tämän jälkeen oikeusministeriö määräsi takavarikoitaviksi räikeimmiksi katsotut teokset, mm. Onttoni Miihkalin "Suomussalmen sotatantereilla".
Jatkosodan jälkeen yleisistä kirjastoista poistettiin tai siirrettiin lukittuihin varastoihin liki 300 sisällöltään Neuvostoliiton vastaisiksi katsottua teosta. Entisen sisäministerin Yrjö Leinon muistelmateoksen "Kommunisti sisäministerinä" julkaiseminen estettiin ns. yöpakkaskriisin aikana vuonna 1958, koska sen pelättiin vahingoittavan Suomen ja Neuvostoliiton suhteita, ja teos julkaistiin vasta Neuvostoliiton romahdettua vuonna 1991. Viimeisimpiä tapauksia ovat olleet epäsiveellisiksi katsottujen, norjalaisen Agnar Myklen novellikokoelman "Silmukka kuun sirppiin" ja romaanin "Punainen rubiini" (1957) sekä yhdysvaltalaisen Henry Millerin romaanin "Kravun kääntöpiiri" (1962) suomennosten takavarikointi.


title: Sensuuri Suomessa

text: Painovapauslaki ei koskenut elokuvia, vaan niiden osalta ylläpidettiin perustuslain säätämisjärjestyksessä säädetyn lain nojalla sensuurijärjestelmää rauhan aikanakin vuoteen 2001 saakka. Vuonna 1965 säädetyn lain mukaan esitettäväksi ei hyväksytty ”hyvien tapojen vastaisia”, ”epäsiveellisiä, raaistavia tai mielenterveyttä vahingoittavia” elokuvia tai elokuvia, joiden esittäminen saattoi ”vaarantaa yleistä järjestystä tai turvallisuutta tahi maanpuolustusta taikka huonontaa valtakunnan suhteita ulkovaltoihin”. Nämä kiellot kumottiin vuonna 2001. Valtion elokuvatarkastamo kuitenkin tarkasti vuoteen 2012 saakka julkisesti esitettävät ja myytävät elokuvat mutta ainoastaan mahdollisten ikärajojen määräämistä varten. Korkein ikäraja, joka niille voitiin määrätä, oli 18 vuotta. Tunnettuja esimerkkejä ovat olleet suomalaissyntyisen Casper Wreden elokuvan "Ivan Denisovitšin päivä" – Aleksandr Solženitsynin samannimisen romaanin pohjalta – esityskielto ulkopoliittisista syistä vuonna 1972 ja samoin suomalaissyntyisen Renny Harlinin Yhdysvalloissa ohjaaman elokuvan "Jäätävä polte" määrääminen esitys- ja levityskieltoon raaistavan ja ulkopoliittisesti arveluttavan sisältönsä vuoksi vuonna 1986.


title: Sensuuri Suomessa

text: Maksutelevisiossa sensuuri 1989 toteutui seuraavasti. Elokuvavakanava julkaisi kuukausittain ohjelmavihkon, joka postitettiin kuluttajille. Suomessa kielletty elokuva mainittiin esitettiin vihkossa "Valtion elokuvatarkastamon kieltämä elokuva, ei esitystä". Käytännössä sensuuri toteutui niin, että kielletyn esityksen alkaessa paikallisen kaapeliyhtiön ajastin esti visuaalisen näkymän, ruutuun tuli kielletyn elokuvan alkaessa väripalkit, mutta ääni kuului.


title: Sensuuri Suomessa

text: Vuonna 1987 hyväksyttiin Suomessa videosensuurilaki, joka kielsi kokonaan levittämästä alle 18-vuotiailta kiellettyjä elokuvia. Tätä lakia perusteltiin käyttämällä esimerkkeinä elokuvia "Teksasin moottorisahamurhat" (1974) ja "The Boogeyman" (1980). Käytännössä laki johti elokuvien mielivaltaiseen saksimiseen, jotta videolevityksessä oleva elokuva saataisiin K-16-luokkaan.


title: Sensuuri Suomessa

text: Laki lapsipornografian levittämisen estotoimista tuli voimaan 1. joulukuuta 2006. Lakia sovelletaan siten, että keskusrikospoliisi ylläpitää salaista listaa suodatettavista sivustoista, joiden se katsoo sisältävän lapsipornoa. Suodatuksella on tarkoitus estää pääsy ulkomaisille lapsipornosivuille. Sen käyttöönotto on Internet-palveluntarjoajille vapaaehtoista, mutta Viestintäministeriö on tuonut esille, että suodatuksen käyttöönotto voidaan muuttaa pakolliseksi tarvittaessa. Suodatus toimii pääsääntöisesti nimipalvelinpohjaisesti.


title: Sensuuri Suomessa

text: Musiikki- ja viihdeteollisuuden ja tekijöiden etuja ajavat tahot ovat myös haastaneet Internet-palveluntarjoajia oikeuteen ja pyrkineet siten velvoittamaan palveluntarjoajia estämään pääsyn sivustoille, joiden toimintaa ne pitävät tekijänoikeuslain vastaisena. Elisa on määrätty oikeuden päätöksellä estämään pääsy Pirate Bay -sivustolle Elisa- ja Saunalahti-liittymistään. Elisa on valittanut päätöksestä hovioikeuteen, mutta valituksesta huolimatta ulosottoviranomainen on tehnyt täytäntöönpanomääräyksen.


title: Sensuuri Suomessa

text: Suomessa ei ole koskaan kielletty yhtään äänilevyä tuomioistuimen päätöksellä. Levyjä on vedetty pois myynnistä yleensä tekijänoikeudellisten kiistojen johdosta. Yleisradion esitysrajoitusten kohteeksi ovat joutuneet esimerkiksi jotkin M. A. Nummisen ja Irwin Goodmanin levyt. Yleisradio lopetti virallisesti äänilevyjen radiosoittoja koskevat rajoitukset vuonna 1972.


title: Torso (taide)

text: Torso () tarkoittaa taiteessa veistosta, jolta puuttuu pää tai raajoja. Torso on alun perin tarkoittanut keskeneräistä tai vain osaksi säilynyttä antiikin veistosta. Sillä on 1500-luvulta alkaen tarkoitettu myös veistosta, joka on tarkoituksellisesti päätön tai raajaton.


title: Torso (taide)

text: Torso voi kuvata ihmistä tai eläintä. Antiikin torsoveistoksista raajat ovat useimmiten lohjenneet irti. Kuuluisia antiikin taiteen torsoja ovat muun muassa Samothrakeen Nike ja Milon Venus.


title: Torso (taide)

text: Nimitystä käytetään myös kuvaannollisesti, esimerkiksi rakennuksesta. "Torsolla" voidaan tarkoittaa vajavaista työtä tai heikkoa saavutusta: "Elokuva oli torso".


title: Kelvinbridgen metroasema

text: Kelvinbridge on Glasgow'n metron asema, joka on avattu koko muun metrojärjestelmän tavoin vuonna 1896. Asema ja sitä ympäröivä Kelvinbridgen kaupunginosa ovat saaneet nimensä viereisestä Kelvin-joen ylittävästä sillasta. Läheisen joen vuoksi Kelvinbridge on järjestelmän syvimmällä sijaitseva asema.


title: Kelvinbridgen metroasema

text: Kelvinbridgen asema kunnostettiin metrojärjestelmän uudistustöiden aikana 1970-luvun lopulla. Tuolloin asemalle rakennettiin erillinen maanpäällinen lippuhalli, kun aiemmin sisäänkäynti oli tapahtunut läheisen kerrostalon kautta.


title: Kelvinbridgen metroasema

text: Kelvinbridge on yksi järjestelmän liityntäpysäköinnin mahdollistavista asemista. Parkkipaikat on rakennettu 1950-luvulla suljetun Kelvinbridgen rautatieaseman tavarapihan paikalle.


title: Maxi Pereira

text: Victorio Maximiliano "Maxi" Pereira Páez (s. 8. kesäkuuta 1984 Montevideo, Uruguay) on uruguaylainen jalkapalloilija. Hän edustaa Portugalin pääsarjassa pelaavaa Portoa. Hän on luontaiselta pelipaikaltaan oikea laitapuolustaja, mutta kykenee pelaamaan myös keskikentällä.


title: Maxi Pereira

text: Pereira aloitti ammattilaisuransa vuonna 2002 Defensorista, jonka kasvatti hän on. Hän murtautui joukkueen avauskokoonpanoon jo alussa ja oli jatkossa yksi sen tärkeimpiä pelaajia yhdessä Álvaro Gonzálezin kanssa. Joukkue menetti kummatkin "timanttinsa", kun he jättivät seuran kauden 2006–2007 jälkeen. González siirtyi argentiinalaiseen Boca Juniorsiin, kun Pereira itse suuntasi Portugaliin ja Benficaan.


title: Maxi Pereira

text: Ensimmäisenä kautenaan 2007–2008 lissabonilaisseurassa hän pelasi lähinnä oikeana keskikenttäpelaajana. Pereira teki kaksi maalia kotiotteluissa marraskuussa 2007, joista ensimmäinen tuli 6–1-murskavoitossa Boavistaa vastaan ja toinen Mestarien liigan ottelussa Milania vastaan.


title: Maxi Pereira

text: Seuraavalla kaudella 2008–2009 hän tippui oikeaksi laitapuolustajaksi, kun aikaisemmin kyseisellä paikalla pelannut Nélson Marcos siirtyi Real Betisiin. Hän pelasi kauden aikana 28 sarjaottelua ja kuusi UEFA Cupin ottelua.


title: Maxi Pereira

text: Pereira teki ensiesiintymisensä Uruguayn maajoukkueessa 26. lokakuuta 2005 ystävyysottelussa Meksikoa vastaan. Tämän jälkeen hän on edustanut maajoukkuetta muun muassa vuoden 2007 Copa Américassa ja vuoden 2010 MM-kilpailuissa.


title: The Fix

text: The Fix on rap-artisti Scarfacen seitsemäs studioalbumi, joka julkaistiin 6. elokuuta 2002. Levy on ensimmäinen ja toistaiseksi ainoa, jonka Scarface julkaisi Rap-A-Lot Recordsin ulkopuolella.


title: Koivusaari (Rovaniemi)

text: Koivusaari on iso saari Kemijoen ja Ounasjoen rajalla. Sen yli kulkee Ounasjoki-Kemijoki-silta. Koivusaaressa sijaitsee myös luontopolku.


title: Balls and My Word

text: Balls and My Word on rap-artisti Scarfacen kahdeksas studioalbumi, joka julkaistiin 25. maaliskuuta 2003. Levystä on myös Screwed & Chopped versio.


title: Walter Gargano

text: Walter Alejandro Gargano Guevara (s. 27. heinäkuuta 1984 Paysandú, Uruguay) on uruguaylainen jalkapalloilija. Hänen tämän hetkinen seuransa on Italian pääsarjassa pelaavaa Inter ja hän on pelipaikaltaan puolustava keskikenttäpelaaja.


title: Walter Gargano

text: 30. heinäkuuta 2007 Gargano siirtyi italialaisseura Napoliin 2 miljoonan punnan siirtokorvauksella. Maaliskuussa 2009 loukkasi jalkansa harjoituksissa ja joutui olemaan sen takia muutamia kuukausia sivussa. Ennen loukkaantumistaan hänen peliesityksensä olivat olleet hyviä ja hän oli yksi joukkueen menestyksen kulmakiviä.


title: Erkki Karjalainen (muusikko)

text: Erkki Yrjö Kalevi Karjalainen (29. huhtikuuta 1934 Hirvensalmi – 10. toukokuuta 1996 Helsinki) oli suomalainen trumpettitaiteilija. Hän oli Ragni Malmsténin puoliso.


title: Erkki Karjalainen (muusikko)

text: Erkki Karjalainen oli Tampereen kaupunginorkesterin jäsen ja äänenjohtaja vuosina 1952−1956. Vuodesta 1957 lähtien hän kuului Radion sinfoniaorkesteriin, jonka äänenjohtajana hän toimi vuoteen 1985 saakka. Vuodesta 1973 lähtien hän työskenteli Sibelius-Akatemian lehtorina. Karjalainen johti myös soitinyhtyeitä, joista tunnetuin oli hänen vuonna 1963 perustamansa Solistiyhtye Imperial. Kaikki yhtyeen jäsenet kuuluivat Radion sinfoniaorkesteriin ja yhtyeen nimi viittasi sen käyttämien soittimien merkkiin.


title: Tarkenäppäin

text: Tarkenäppäin eli päällekkäisnäppäin on tietokoneen tai kirjoituskoneen näppäimistöllä oleva merkki, joka on tarkoitettu tarkkeiden tai muiden muutosten lisäämiseen muihin kirjaimiin.


title: Tarkenäppäin

text:
Esimerkiksi painamalla ensin ´-näppäintä ja sitten e-näppäintä syntyy merkki é.
Tällä tavalla on mahdollista tuottaa myös ä- ja ö-merkit näppäimistöllä, joissa on ¨-näppäin sekä a- ja o-näppäimet, mutta ei ä- ja ö-näppäimiä, kirjoittamalla ensin ¨ ja sitten a tai o.


title: Tarkenäppäin

text: Kirjoituskoneella tämä toteutetaan niin, että kun tarkenäppäintä painetaan, kirjoituskone lyö merkin paperiin, mutta ei siirrä paperia eteenpäin. Tämä aiheuttaa sen, että seuraava kirjoitettu merkki lyödään edellisen merkin päälle. Tietokoneella tarkenäppäimet toimivat niin, että kun tarkenäppäintä painetaan, tietokone muuttaa näppäimistöasettelua väliaikaisesti. Esimerkiksi ´-näppäintä painettaessa e muuttuu kirjaimeksi é, u muuttuu kirjaimeksi ú, i muuttuu í:ksi ja niin edelleen. Yleensä jos tarkenäppäimen jälkeen painetaan välilyöntiä, tietokone tuottaa tarkkeet ja muut muutokset "erikseen".


title: Piispatangara

text: Piispatangara ("Tangara episcopus") on Keski- ja Etelä-Amerikassa tavattava tangaroihin kuuluva varpuslintu.


title: Piispatangara

text: Kooltaan piispatangara on noin 17 cm. Koiras ja naaras eivät eroa toisistaan ulkonäöltään ja yleisväritykseltään lintu on sinertävän harmaa. Selkä, siivet ja pyrstö ovat väritykseltään muuta ruumista tummemmat ja vihreämmät. Siipien kupeiden väritys vaihtelee ja joillakin alalajeilla kainalot ovat valkoiset. Piispatangaran nokka on suhteellisen lyhyt ja paksu.


title: Piispatangara

text: Piispatangaraa tavataan Keski-Amerikassa alueella, joka ulottuu Meksikosta Panamaan. Etelä-Amerikassa lajia tavataan Kolumbian ja Venezuelan pohjoisosista, Guyanasta, Surinamesta, Ranskan Guayanasta sekä Amazonin sademetsän alueelta. Lajia on yritetty siirtää myös Floridaan. Linnun elinympäristöä ovat puoliavoimet kosteat ja kuivahkot metsät ja metsien reunat, puutarhat, puistot ja kahviviljelmät. Lajia tavataan usein myös ihmisasumusten läheisyydestä. Piispatangaran elinympäristöt sijaitsevat yleensä alle 1 500 metrin korkeudella merenpinnasta.


title: Piispatangara

text: Piispatangarat liikkuvat vuoden ympäri pareittain. Linnun pesimäkausi kestää maaliskuulta heinäkuulle. Naaras munii yhdestä kolmeen pilkullista munaa, joita se hautoo noin kaksi viikkoa. Koiraspiispatangara osallistuu kuoriutuneiden poikasten ruokintaan.


title: Piispatangara

text: Piispatangara syö pääasiassa hedelmiä muun muassa viikunoiden suvun puista. Lisäksi laji voi syödä myös kasvien kukkia, mettä ja lehtiä sekä hyönteisiä.


title: BTI Studios

text: BTI Studios, joka tunnettiin maaliskuuhun 2014 asti nimellä Broadcast Text International, on kansainvälinen käännöstoimisto, jonka pääkonttori sijaitsee Tukholmassa. Yritys on Suomessa yksi suurimmista tekstityskäännösten toimittajista ja tekee käännöksiä TV-kanaville sekä muille yrityksille.


title: BTI Studios

text: Yrityksen paikalliset toimistot sijaitsevat Helsingissä, Amsterdamissa, Budapestissä, Brysselissä, Kööpenhaminassa, Lontoossa, Oslossa, Bergenissä ja Los Angelesissa.


title: BTI Studios

text: BTI:n toiminta Suomessa laajeni syksyllä 2012, kun se osti MTV Median käännöstoiminnan. Kaupan jälkeen Suomen Journalistiliitto ja Akavan Erityisalat asettivat av-kääntäjien työehtokamppailun tuloksena BTI:n hakusaartoon ja ylityökieltoon marraskuussa 2012. Hakusaarto ja ylityökielto päättyivät 1. toukokuuta 2015, kun osa Suomen AV-alan käännöstoimistoista solmi alan ensimmäisen työehtosopimuksen Journalistiliiton ja Akavan Erityisalojen kanssa.


title: BTI Studios

text: Ruotsalainen sijoitusyhtiö Valedo oli pitkään konsernin pääomistaja, kunnes syyskuussa 2013 omistus siirtyi yhdysvaltalaiselle sijoitusyhtiölle Carlyle-konsernille.


title: Edinson Cavani

text: Edinson Roberto Cavani Gómez (s. 14. helmikuuta 1987 Salto, Uruguay) on uruguaylainen jalkapalloilija, pelipaikaltaan hyökkääjä. Hän edustaa Ranskan pääsarjassa pelaavaa Paris Saint-Germainia. Hän on omimmillaan keskushyökkääjänä, mutta pystyy pelaamaan muillakin hyökkäyspään pelipaikoilla, myös hyökkäävänä keskikenttäpelaajana.


title: Edinson Cavani

text: Cavani muutti kotikaupungistaan Saltosta teini-ikäisenä Montevideoon. Hän pelasi Danubion juniorijoukkueissa, kunnes aloitti ammattilaisuransa seuran edustusjoukkueessa kaudella 2005–2006. Seuraavalla kaudella hän oli voittamassa Uruguayn "syyskauden mestaruutta", Aperturaa tehden 15 ottelussa viisi maalia. Tammikuussa 2007 hän teki Etelä-Amerikan alle 20-vuotiaiden mestaruuskilpailuissa seitsemän maalia Uruguayn saavuttaessa pronssia. Muutama päivä turnauksen päättymisen jälkeen hän teki sopimuksen Italian pääsarjaseura Palermon kanssa.


title: Edinson Cavani

text: Cavani pelasi ensimmäisen ottelunsa Serie A:ssa 11. maaliskuuta 2007 tehden heti debyyttiottelussaan Fiorentinaa vastaan maalin. Hän teki yhteensä kaksi pääsarjamaalia ja viisi. hän teki 14 ja 13 maalia.


title: Edinson Cavani

text: Heinäkuussa 2010 Cavani siirtyi Palermosta Napoliin 17 miljoonalla eurolla. Hän teki debyyttikaudellaan 26 Serie A -maalia, seuraavalla kaudella 23 ja kaudella 2012–2013 peräti 29 maalia, millä voitti sarjan maalikuninkuuden. Hän voitti Italian cupin 2012. Hän teki Napolissa kaikki kilpailut mukaan lukien 138 ottelussa 104 maalia.


title: Edinson Cavani

text: Heinäkuussa 2013 Edinson Cavani siirtyi Paris Saint-Germainiin 64 miljoonan euron siirtosummalla. Hän voitti Ranskan-mestaruuden 2014, 2015, 2016 ja 2018, Ranskan cupin 2015, 2016, 2017 ja 2018, Ranskan liigacupin viidesti peräkkäin 2014–2018 sekä Ranskan supercupin 2014–2018. Hän voitti sarjan maalikuninkuuden kaudella 2016–2017 tehtyään 35 maalia ja kaudella 2017–2018 tehtyään 28 maalia.


title: Edinson Cavani

text: Cavani pelasi alle 20-vuotiaiden maajoukkueessa 14 ottelua, joissa teki 11 maalia. Hän pelasi Uruguayn kaikki neljä ottelua alle 20-vuotiaiden MM-kilpailuissa 2007. Hän debytoi Uruguayn maajoukkueessa helmikuussa 2008 ystävyysottelussa Kolumbiaa vastaan, ja teki ottelussa maalin. hän pelasi seitsemässä ottelussa, tosin vain kerran avauskokoonpanossa. Etelä-Afrikan MM-kilpailuissa hän pelasi kuusi ottelua avauskokoonopanossa ja teki yhden maalin, 2–3-tappioon päättyneessä pronssiottelussa Saksaa vastaan.


title: Edinson Cavani

text: Cavani pelasi kolmessa ottelussa Uruguayn voittaessa Copa Américan 2011. Lontoon olympialaisissa 2012 hän pelasi alkulohkossa pudonneen Uruguayn kaikki ottelut. Hän pelasi Uruguayn kaikki neljä ottelua MM-kilpailuissa 2014 ja Copa Américassa 2015 sekä kaikki kolme ottelua Copa América Centenariossa 2016.


title: Phoenix Contact

text: Phoenix Contact on kansainvälinen sähköisen liitäntätekniikan, ylijännitesuojauksen ja automaation toimittaja. Phoenix Contactin tuotteita ovat riviliittimet, moninapapistoliittimet, piirikorttiliittimet, ylijännitesuojat, releet, signaalimuuntimet, teholähteet sekä automaation komponentit ja -järjestelmät.


title: Phoenix Contact

text: Phoenix Contact on perustettu vuonna 1923. Konsernissa on noin 9 900 työntekijää, 47 tytäryhtiötä ja 30 edustajaa ympäri maailmaa.


title: GPC

text: GPC (Global Product Classification) eli tuoteluokittelu on osa GS1-järjestelmää ja on avainasemassa GDSN:ssä (Global Data Synchronization Network) ja tuotehallinnassa. GPC mahdollistaa tuotteiden luokittelun samalla tavalla kaikkialla maailmassa, riippumatta kielimuureista. Tämä parantaa GDSN:n datan tarkkuutta ja yhtäläisyyttä, sekä nopeuttaa toimitusketjun reagoimista kuluttajien tarpeiden tyydyttämiseksi.


title: GPC

text: GS1 Global: GPC


title: Pleasanton (Kalifornia)

text: Pleasanton on kaupunki Yhdysvalloissa, Kalifornian osavaltiossa. Sen nimi oli ennen Alisal ja Pleasonton. Sen asukasluku oli 67 544 vuonna 2009.


title: Pleasanton (Kalifornia)

text: Vuoden väestönlaskennassa Pleasantonissa asui 63 654 ihmistä, joista 80,4% ilmoitti edustavansa etnisesti valkoisia, 11,7% aasialaisia ja 1,4% mustia tai afroamerikkalaisia.


title: Piirikorttiliitin

text: Piirikorttiliitin on elektroniikassa piirilevyjen kytkemismenetelmä, jossa tavoitellaan selkeää ja helppoa kytkemistä. Piirilevyn piirikorttiliitimiä käytetään esimerkiksi mittaus- ja ohjaussignaalien sekä tehonsyötön kytkentään. Liittimien liitäntätekniikka voi olla ruuviliitäntä, jousivoimaliitäntä tai pikaliitäntä.


title: Tarkistusmerkki

text: Tarkistusmerkki eli tarkiste on yhden merkin mittainen tarkistussumma, mihin tahansa koodiin lisättävä numero tai muu merkki, jolla ihmisen tekemät syöttövirheet ja viivakoodien lukuvirheet voidaan havaita välittömästi. Esimerkiksi jos joku kirjoittaa pitkässä koodissa yhden numeron väärin, ohjelmisto havaitsee sen, eikä anna jatkaa ennen koodin korjaamista. Tarkistusmerkki lasketaan algoritmilla merkkijonon muista merkeistä ja se liitetään yleensä koodin loppuun, viimeiseksi merkiksi. Koodin tarkistuksessa ohjelma laskee syötetyn koodin viimeisen merkin uudelleen ja vertaa sitä syötettyyn. Tarkistusnumeroita voi yhdessä koodissa olla useampikin.


title: Tarkistusmerkki

text: Tarkistusnumeroita käytetään muun muassa lähes kaikissa viivakoodeissa, pankkisiirtojen viitenumeroissa, suomalaisessa henkilötunnuksessa, ISBN-numeroissa ja eurosetelien sarjanumeroissa.


title: Tarkistusmerkki

text: Suomalaisessa henkilötunnuksessa tarkistusmerkkinä käytetään jakojäännöstä, joka saadaan jakamalla tunnuksen muiden numeroiden muodostama luku 31:llä, tai jos saatu jakojäännös on 10 tai suurempi, kutakin jakojäännöksen arvoa vastaa tietty kirjain. Pankkisiirtojen viitenumerossa taas tarkiste saadaan kertomalla tunnuksen peräkkäiset numerot oikealta alkaen vuorotellen luvuilla 7, 3, 1, laskemalla näin saadut tulot yhteen ja vähentämällä saatu summa seuraavasta täydestä kymmenestä. Luottokorttien numeroissa ja eräissä muissa yhteyksissä tarkistusmerkki määräytyy Luhnin algoritmin mukaisesti.


title: Sosiologia (lehti)

text: Sosiologia on neljästi vuodessa ilmestyvä yhteiskuntatieteellinen aikakauslehti, jota julkaisee Westermarck-seura. Lehti on perustettu vuonna 1964 sosiologien tieteelliseksi yhdyssiteeksi. Lehden ensimmäinen päätoimittaja oli Antti Eskola ja ensimmäiseen toimituskuntaan kuuluivat hänen lisäkseen Esko Aaltonen, Kettil Bruun, Matti Haavio, Klaus Mäkelä ja Yrjö Uitto. Sosiologian toimituspolitiikasta mainitaan lehden johtosäännössä (12.5.1982), että ”Sosiologia on avoin sosiologisen tutkimuksen eri perinteille”.


title: Sosiologia (lehti)

text: Tarjotut artikkelikäsikirjoitukset käyvät läpi nimettömän vertaisarvioinnin, jossa kaksi lausunnonantajaa (joko toimituskunnan jäseniä tai ulkopuolisia asiantuntijoita) antavat kirjallisen arvionsa käsikirjoituksesta. Avauksia-tekstit käsitellään nekin lehden toimituskunnassa. Julkaistavat tekstit valitaan tieteellisin perustein. Tieteellisten artikkeleiden lisäksi Sosiologiassa julkaistaan kirja-arvioita. Lehden palstoilla käydään myös keskustelua ajankohtaisista asioista ja alan seminaareista. Lehden kirjoituskielet ovat suomi ja ruotsi.


title: Richard Boucher

text: Richard Boucher [ri'šar bu'še] (3. tammikuuta 1932 Créteil – 26. syyskuuta 2017) oli ranskalainen jalkapalloilija ja jalkapallovalmentaja.


title: Richard Boucher

text: Richar Boucher aloitti jalkapallouransa US Créteil-Lusitanosin juniorijoukkueissa, joista hän siirtyi vuonna 1947 VGA Saint-Maurin amatöörijoukkueisiin. Elokuussa 1953 Boucher siirtyi pääsarjaan nousseeseen Toulouseen ja debytoi kuukautta myöhemmin. Kesäkuussa hän 1958 hän matkusti Aulis Rytkösen kanssa Suomeen ja pelasi yhden ystävyysottelun Kuopion Palloseuran riveissä. Hän onkin tiettävästi seuran ensimmäinen ulkomaalaispelaaja. Boucher edusti Toulousea vuoteen 1963 saakka, jonka jälkeen hän siirtyi yhdeksi kaudeksi Olympique de Marseilleen. Vuodet 1964–1972 Boucher pelasi Buzzichelli Toulouse Levage Sportsin joukkueessa alemmilla sarjatasoilla.


title: Richard Boucher

text: Boucher aloitti Toulouse FC:n edustusjoukkueen valmentajana kaudella 1973–1974. Seuraavan kauden alussa Paul Orsatti siirtyi seuran päävalmentajaksi, mutta syyskuussa 1974 Boucher palasi joukkueen valmentajaksi. Hän toimi myös kaudella 1976–1977 Toulousen päävalmentajana.


title: Carl Barksin kootut

text: Carl Barksin kootut on sarjakuvataiteilija Carl Barksin kaikki Disney-sarjakuvat sisältävä kokoelma, jonka Sanoma Magazines Finland julkaisi vuosina 2006–2009. Kokoelma sisältää 10 osaa, joista kussakin on kolme nidettä kotelossa, yhteensä 30 kirjaa. Kokoelma sisältää yhteensä 8 000 sivua sarjakuvia, piirroksia ja Geoffrey Blumin kirjoittamia artikkeleja. "Carl Barksin kootut" on keräilijöille tehty, kokonaan uudelleenväritetty ja käännöksiltään tarkistettu sarja.


title: Carl Barksin kootut

text: Samanlainen kokoelma oli julkaistu jo aiemmin muissa Pohjoismaissa, Saksassa ja Yhdysvalloissa. Ruotsin- ja norjankielisissä versioissa on vastaavien 30 kirjan lisäksi muutama lisäosa, jotka sisältävät muun muassa Barksin öljyvärimaalauksia ja ei-Disney-sarjakuvia.


title: St. Enochin metroasema

text: St. Enoch on Glasgow'n metron asema Clyde-joen pohjoispuolella Glasgow'n kaupungin keskustassa. Asema on avattu muun metrojärjestelmän tavoin vuonna 1896.


title: St. Enochin metroasema

text: Vaikka St. Enochin asema uudistettiin täysin 1970-luvun lopulla, on myös 1896 rakennettu asemarakennus edelleen olemassa. James Millerin suunnittelema vanha asema toimii nykyisin kahviona. Nykyisin sisäänkäynti on erillisessä rakennuksessa ja St. Enoch on Buchanan Streetin lisäksi järjestelmän ainoa asema, jonka lippuhalli on maanalainen.


title: St. Enochin metroasema

text: St. Enochin asemalta ei ole suoraa vaihtoyhteyttä lähi- tai kaukojuniin, mutta aseman lähellä sijaitsevat Glasgow'n keskusrautatieasema ja Argyle Streetin rautatieasema. St. Enochin aseman vieressä on myös St. Enoch Centren kauppakeskus. Kauppakeskuksen paikalla oli pitkään St. Enochin rautatieasema, joka kuitenkin suljettiin osana rautateiden suuia säästötoimenpiteitä vuonna 1966.


title: Dan Broström

text: Daniel ”Dan” Broström (1. helmikuuta 1870 Kristinehamn – 24. heinäkuuta 1925 Trönninge) oli ruotsalainen laivanvarustaja ja liberaalipoliitikko.


title: Dan Broström

text: Dan Broström oli Axel Broströmin ja Mathilda Olssonin poika. Hän opiskeli Göteborgissa. Hän sai ensimmäisen työpaikkansa Saksan Königsbergistä vuonna 1889 ja seuraavana vuonna hän siirtyi Hulliin, Englantiin. Broströmistä tuli Ruotsin suurimpia laivanvarustajia, ja hän oli muun muassa perustamassa Svenska Amerika Linieniä vuonna 1914.


title: Dan Broström

text: Broström oli myös kansanedustajana toisessa kamarissa vuosina 1906–1911. Ruotsin meriministerinä hän toimi 1914–1917.


title: Dan Broström

text: Broström menehtyi auto-onnettomuudessa Trönningessä.


title: Sten Branzell

text: Sten Gunnar Branzell (27. elokuuta 1893 Tukholma – 4. toukokuuta 1959) oli ruotsalainen arkkitehti.


title: Sten Branzell

text: Hän opiskeli Tukholmassa Tekniska högskolanissa ja Kungliga konsthögskolanissa. Hänen siskonsa oli tunnettu laulaja Karin Branzell.


title: Sten Branzell

text: Vuonna 1918 hän liittyi Svenska brigadeniin ja osallistui Suomen sisällissotaan, jossa hän haavoittui lievästi. Suomessa hän tapasi Alvar Aallon, joka tuli asumaan Branzellin perheen luona, kun Aalto vieraili Ruotsissa. Branzell laati huonekaluja NKlle ja oli taiteellinen designeri 1920-luvulla muun muassa Kosta Bodalle.


title: Sten Branzell

text: Branzell oli kaupunginarkkitehti Göteborgissa 1944–1957.


title: Tommy Emmanuel

text: Tommy Emmanuel (s. 31. toukokuuta 1955 Uusi Etelä-Wales) on australialainen kitaristi, joka tunnetaan monimutkaisesta näppäilytyylistään ja hyvin energisestä esiintymisestään.


title: Tommy Emmanuel

text: Emmanuel syntyi Muswellbrookissa, Uudessa Etelä-Walesissa, 1950-luvun puolessa välissä. Hän sai ensimmäisen kitaransa nelivuotiaana. Seitsemänvuotiaana Emmanuel kuuli radiosta Chet Atkinsin soittoa, ja hän on kertonut tuon hetken innoittaneen häntä paljon. Yhdeksänvuotiaana hän olikin jo ammattimuusikko. Tommyn ja hänen veljensä Philin musiikillisten lahjojen innoittamana heidän isänsä perusti yhtyeen, ja melkein kaikki Tommyn aika kului sen kanssa kiertueilla eri puolilla Australiaa, ja koulunkäyntiin jäi vain vähän aikaa.


title: Tommy Emmanuel

text: Isänsä kuoltua 1966 Emmanuel muutti Sydneyyn, jossa hän saavutti kuuluisuutta myös kansallisesti voittaessaan sarjan kykykilpailuja. 1970-luvun lopussa hän soitti rumpuja veljensä yhtyeessä Goldrush ja toimi sessiomuusikkona useilla albumeilla.


title: Tommy Emmanuel

text: Uransa aikana Emmanuel on soittanut monien merkittävien artistien kanssa, esimerkiksi Chet Atkinsin, Eric Claptonin, George Martinin, Air Supplyn, John Denverin, Les Paulin ja Doc Watsonin.


title: Tommy Emmanuel

text: Tammikuussa 2010 Emmanuel huutokauppasi kolme kitaraansa ja lahjoitti tulot Haitin maanjäristyksen katastrofiapuun Unicefille.


title: Efraín Juárez

text: Efraín Juárez Valdez (s. 22. helmikuuta 1988 México, Meksiko) on meksikolainen jalkapalloilija. 178 senttimetriä pitkän Juárezin pelipaikka on oikea puolustaja. Hän edustaa seuratasolla Real Zaragozaa, jossa hän on lainalla Celticistä.


title: Efraín Juárez

text: Juárez liittyi Universidadin juniorijoukkueeseen 13-vuotiaana. Vuonna 2005 hän voitti alle 17-vuotiaiden maailmanmestaruuden ja seuraavana vuonna espanjalainen FC Barcelona hankki hänet yhdessä joukkuetoverinsa Jorge Hernándezin kanssa. Juárez palasi kuitenkin takaisin Universidadiin jäätyään vähille peliminuuteille Barcelonan kakkosjoukkueessa. Vuonna 2009 hän voitti Meksikon Clausura-mestaruuden.


title: Efraín Juárez

text: Meksikon maajoukkueessa Juárez pelasi ensimmäisen ottelunsa 28. kesäkuuta 2009 Guatemalaa vastaan. Hän oli voittamassa myös 2009 CONCACAF Gold Cupia, jossa hän aloitti kaikki ottelut. Juárez valittiin mukaan 2010 MM-kisoihin.


title: Jake ja Blake

text: Jake ja Blake on argentiinalainen tilannekomediasarja, jota esitettiin Disney Channelillä vuonna 2010.


title: Jake ja Blake

text: Jake ja Blake kertoo kahdesta 16-vuotiaasta pojasta, jotka ovat melkein täsmälleen samannäköiset. Jake Valley on tavallinen nörtti ja matematiikanopettajan virallinen avustaja. Blake Hill on kansainvälinen poptähti ja asuu suuressa kartanossa.


title: Askøyn silta

text: Askøyn silta on Byfjordenin vuonon ylittävä riippusilta Hordalandin läänissä, Norjassa. Bergenin kaupungin ja Askøyn saaren välinen silta on valmistunut vuonna 1992 ja se avattiin liikenteelle saman vuoden joulukuussa. Silta on 1 057 metriä pitkä, sen pääjänne on 850 metriä ja teräsbetonisten pylonien korkeus vedenpinnasta on 152 metriä. Silta oli tullisiltana vuoden 2006 marraskuuhun asti.


title: Askøyn silta

text: Siltaa alettiin suunnitella 1960-luvulla. Ensimmäisenä ajatuksen toi esille Askøyn kunnanvaltuusto vuonna 1960 ja lopullinen rakennussuunnitelma vahvistettiin kuusi vuotta myöhemmin. Vuonna 1977 Hordalandin lääninvaltuusto hyväksyi siltaprojektin ja joulukuussa 1987 Norjan eduskunta hyväksyi päätöksen äänestyksessään.


title: Askøyn silta

text: Askøyn sillan rakennustyöt aloitettiin 24. huhtikuuta 1989. Liikenne- ja viestintäministeri Kjell Opseth ja tuhathenkinen yleisö olivat todistamassa sillan avausta vuonna 1992. Avaamishetkenään silta oli Pohjoismaiden suurin riippusilta. Nykyään muun muassa ruotsalainen vuonna 1997 avattu Höga kusten -silta on pidempi.


title: Bergsøysundin silta

text: Bergsøysundin silta on Bergsøysundetin ylittävä ponttoonisilta Møren ja Romsdalin läänissä, Norjassa. Yli 270 miljoonaa Norjan kruunua maksanut, kokonaispituudeltaan 931 metriä pitkä silta avattiin liikenteelle vuonna 1992. Sillalla kulkee valtatie E39 sekä Rv70.


title: John Browne

text: Edmund John Philip Browne, Baron Browne of Madingley, (s. 20. helmikuuta 1948 Hampuri) oli BP:n toimitusjohtaja 1.5.2007 asti. Hän on Royal Societyn jäsen.


title: (You Drive Me) Crazy

text: (You Drive Me) Crazy on Britney Spearsin kolmas single hänen debyyttialbumiltaan "…Baby One More Time". Kappaleesta on tehty myös musiikkivideo, jonka Spears toivoi vievän hänet täysin uudelle tasolle.


title: Svante

text: Svante on ruotsalainen miehen etunimi. Nimi on vendiläistä alkuperää ja on lyhentymä sotaväkeä tarkoittavasta muinaisslaavilaisesta nimestä "Sventiopulku". Nimen venäläinen vastine on "Svjatopolk".


title: Svante

text: Suomessa nimi Svante on vuoden 2009 loppuun mennessä annettu 1 577 henkilölle. Nimeä ei ole suomenkielisessä kalenterissa, mutta suomenruotsalaisen kalenterin mukaan Svanten nimipäivä on 10. kesäkuuta.


title: Kai Nurminen -palkinto

text: Kai Nurminen -palkinto on Suomen Jääkiekkoliiton vuosittain jakama palkinto, joka annetaan sille Mestiksen pelaajalle, joka teki kauden aikana eniten maaleja. Palkinto on myönnetty kaudesta 1987–1988 alkaen ja ensimmäinen palkinnon saaja oli TuTon Jari Hirsimäki. Syksyllä 2010 palkinto nimettiin Kai Nurmisen mukaan.


title: Kai Nurminen -palkinto

text: Yhden kauden maaliennätystä pitää nimissään Vaasan Sportin Håkan Hjerpe 64 maalilla I-divisioonan kaudelta 1976–1977. Mestiksen ajan maaliennätys on SaPKon Kalle Konstilla 37 maalilla kaudelta 2009–2010.


title: Neven Subotić

text: Neven Subotić (; s. 10. joulukuuta 1988 Banja Luka, Jugoslavia) on serbialainen jalkapalloilija. Hän edustaa Saksan Bundesliigassa pelaavaa Borussia Dortmundia ja on pelipaikaltaan keskuspuolustaja.


title: Neven Subotić

text: Subotić syntyi Banja Lukan kaupungissa, josta hänen perheensä muutti Saksaan vuonna 1994. Siellä hän varttui Schömberg-nimisessä kaupungissa ja liittyi 7-vuotiaana paikallisseura TSV Schwarzenbergiin.


title: Neven Subotić

text: 1990-luvun lopussa hän muutti perheineen Yhdysvaltoihin, jossa he asettuivat asumaan Salt Lake Cityyn. Yhdysvalloissa Subotić pelasi jalkapalloa Sparta Goldin ja Impact Blackin juniorijoukkueissa.


title: Neven Subotić

text: Kahden vuoden päästä hänen perheensä muutti jälleen, kun asuinpaikaksi vaihtui Bradenton, Florida. Siellä hänen siskonsa pystyi harjoittamaan tennisuraansa Nick Bollettieri Tennis Academyssä. Subotićin pelatessa Yhdysvaltain alle 17-vuotiaiden maajoukkueessa, pelaaja-agentti Steve Kelly lähestyi häntä ja tarjosi mahdollisuutta pelata Euroopassa. Hän kävi saksalaisseura Mainzin testeissä ja pääsi lopulta seuraan.


title: Neven Subotić

text: Hän teki ensiesiintymisensä Mainzin edustusjoukkueessa kauden 2006–2007 viimeisessä ottelussa Bayern Münchenia vastaan. Seuraavaksi kaudeksi joukkue tippui sarjaporrasta alemmaksi. Subotić onnistui vakiinnuttamaan avauskokoonpanopaikkansa ja pelas kokonaisuudessa hyvän kauden. Joukkue päästi sarjassa vähiten maaleja (36), mutta se ei kuitenkaan onnistunut tekemään paluuta maan pääsarjaan, jääden kaksi pistettä kolmanneksi sijoittuneesta Kölnistä.


title: Neven Subotić

text: Kesällä 2008 joukkueen päävalmentaja Jürgen Klopp siirtyi Borussia Dortmundin peräsimeen, ja halusi tuoda Subotićin mukanaan. Lopulta 4. kesäkuuta 2008 Subotić solmi viisivuotisen sopimuksen dortmundilaisseuran kanssa. Hän teki ensiesiintymisensä joukkueessa epävirallisessa supercupin ottelussa Bayern Münchenia vastaan. Hän jatkoi hyviä otteitaan myös uudessa seurassaan, ja hänet nimettiinkin joulukuussa 2008 alkukauden ideaaliseen ykstoitsikkoon.


title: Neven Subotić

text: Kesäkuussa 2009 hän teki uuden jatkosopimuksen joukkueen kanssa, joka ulottuu vuoteen 2014 asti.


title: Neven Subotić

text: Subotić teki ensiesiintymisensä Serbian maajoukkueessa 28. maaliskuuta 2009 vuoden Romaniaa vastaan, kun hän oli loppuvuodesta 2008 ilmoittanut päättäneensä edustaa Serbiaa. Päävalmentaja Radomir Antić oli hyvin tyytyväinen nuorukaisen esityksiin ja vertasi tätä muun muassa entiseen espanjalaispuolustaja Fernando Hierroon. 10. kesäkuuta 2009 hän teki ensimmäisen maalinsa maajoukkueessa ottelussa Färsaaria vastaan.


title: Neven Subotić

text: Hän kuului myös Antićin valitsemaan 23-henkiseen miehistöön vuoden 2010 MM-kilpailuihin.


title: Tedj Bensaoula

text: Tedj Bensaoula (, s. 1. joulukuuta 1954 Hammam Bou Hadjar) on algerialainen entinen jalkapalloilija. Hyökkääjänä pelannut Bensaoula on 19 maalillaan Algerian maajoukkueen historian viidenneksi eniten maaleja tehnyt pelaaja.


title: Tedj Bensaoula

text: Bensaoulan ammattilaisura alkoi MC Oranissa kaudella 1973-1974 ja hän juhli heti seuraavalla kaudella Algerian cupin voittoa. Bensaoula vietti joukkueessa yhteensä kymmenen kautta ja siirtyi vuonna 1983 Ranskaan Le Havreen. Bensaoula oli nostamassa joukkuetta Ranskan pääsarjaan, joukkueen voitettua Ligue 2:n kaudella 1984-1985. Hän pelasi yhden kauden Ranskan pääsarjassa ennen siirtymistään Belgiaan Dunkerqueen, jossa Bensaoula päätti uransa.


title: Tedj Bensaoula

text: Bensaoula kuului myös Algerian maajoukkueeseen vuosien 1982 ja 1986 MM-kisossa. Lisäksi hän oli myös voittamassa Algerialle pronssia vuoden 1984 Afrikan kisoissa. Bensaoula edusti Algerian jalkapallojoukkuetta myös vuoden 1980 kesäolympialaisissa.


title: Blue Stahli

text: Blue Stahli on Detroitista, Michiganista kotoisin oleva yhden miehen electronic rock-projekti, jonka perusti multi-instrumentalisti Bret Autrey vuonna 2007.


title: Lehtikuva

text: Lehtikuva oli suomalainen kuvatoimisto, jonka omisti Sanoma, myöhemmin Sanoma News. Sen osti STT vuonna 2010, mutta Sanoma News kuuluu edelleen sen omistajiin STT:n kautta.


title: Lehtikuva

text: Lehtikuva syntyi 6. maaliskuuta 1951, ja sen perustajat olivat Sanoma Osakeyhtiö, Eljas Erkko ja Juhana Perkki.


title: Hi-ROS

text: Hi-ROS ("High-Resolution Optical Satellite") on Saksan kaavailema kaukokartoitussatelliitti, joka kuvaisi maapalloa suuren tarkkuuden kameralla.


title: Hi-ROS

text:
Hankkeesta kerrottiin kesäkuussa 2010 Berliinin ILA-ilmailunäyttelyssä. Ilmoitus voi merkitä Saksan
ja Ranskan välisen herrasmiessopimuksen loppua. Sen mukaan Ranska kehittää optisen aallonpituusalueen kaukokartoitussatelliitit ja Saksa tutkasatelliitit.


title: Hi-ROS

text: Satelliitti perustuu siihen teknologiseen osaamiseen, joka DLR ja Astrium GmbH saivat kehittäessään Etelä-Korealla Kompsat-3-kaukokartoitussatelliitin, jonka resoluutio on 70 cm. Kompsat-3 laukaistaan vuonna 2011.


title: Kompsat

text: Kompsat eli koreaksi Arirang on Etelä-Korean kaukokartoitussatelliittien perhe.


title: Kompsat

text: Kompsat-1 on Etelä-Korean Korea Aerospace Research Institute-avaruusjärjestön kehittämä kaukokartoitussatelliitti, joka laukaistiin Vandenbergin lentotukikohdasta 21. joulukuuta 1999 Taurus-kantoraketilla. Se oli ensimmäinen miltei kokonaan korealaisten rakentama satelliitti. Se kehitettiin Daejeonin tiedekeskuksessa. Satelliitissa on kamera, jonka resoluutio on 6,6 metriä. Nimi Arirang on korealaisesta kansanlaulusta.


title: Kompsat

text: Arirang-1:n seuraaja oli Arirang-2, joka laukaistiin vuonna 2006. 6.1.2008 KARI ilmoitti, että se oli menettänyt yhteyden Kompsat-2-satelliittiin.


title: Kompsat

text: Saksan DLR ja Astrium GmbH rakensivat Etelä-Korean tilauksesta sille tarkan optisen kaukokartoitussatelliitin. Se laukaistaan vuonna 2011.


title: I Love Rock ’n’ Roll

text: I Love Rock ’n’ Roll on Alan Merrillin ja Jake Hookerin Arrows-yhtyeelle säveltämä kappale, jonka yhtye levytti vuonna 1975. Kappale on myöhemmin saavuttanut suuren suosion Joan Jett & the Blackheartsin levyttämänä. Myös Britney Spearsin vuoden 2002 singlejulkaisu kappaleesta menestyi mainittavasti maailman listoilla.


title: I Love Rock ’n’ Roll

text: Joan Jett & The Blackhearts levytti kappaleen ”I Love Rock ’n’ Roll” vuonna 1982. Kappale pysyi Billboard-listan ykkösenä 20 viikkoa peräkkäin ja myi Yhdysvalloissa platinaa julkaisuvuonnaan. Kappaleen saaman suosion ja maineen vuoksi Joan Jettille myönnettiin Hall of Fame -Grammy vuonna 2016


title: I Love Rock ’n’ Roll

text: Kappale on Britney Spearsin neljäs single hänen vuonna 2001 ilmestyneeltä albumiltaan "Britney".


title: I Love Rock ’n’ Roll

text: Spearsin singlenä kappale on saanut oman erikoisjulkaisun Saksassa.


title: I Love Rock ’n’ Roll

text: Suomen virallisella singlelistalla kappaleen paras sijoitus oli 19.


title: Säynätsalo (saari)

text: Säynätsalo on Pohjois-Päijänteen saari Jyväskylän Säynätsalon kaupunginosassa. Saari on Säynätsalon entisen kunnan kirkonkylä. Se on yhteydessä mantereeseen pääasiassa pengertiellä, Lehtisaareen Louhunsalmen riippusillalla.


title: Säynätsalo (saari)

text: Säynätsalon pinta-ala on 1,3 neliökilometriä. Maaperä on hiekkaa ja savea. Saaren keskellä on männikkörinteinen maankohoama. Säynätsalon rantaviiva on monimuotoinen. Saaren itäpuolella on Hauhonselkä. Päijänteen läntisestä mannerrannasta Säynätsalon erottaa Kinkosalmi. Saareen työntyy koillisesta Sisälmyslahti.


title: Säynätsalo (saari)

text: Säynätsalossa ei ollut ihmisasutusta ennen kuin Johan Parviainen siirsi tehtaansa sinne vuonna 1897. Parviaisen ostaessa Korpilahden kuntaan kuuluneen Säynätsalon saaren, oli koko saaressa ainoastaan yksi lato eikä lainkaan pysyvää ihmisasutusta.


title: Säynätsalo (saari)

text: Ennen Säynätsalon ja mannerrannan välisen tieyhteyden rakentamista saareen ja sieltä pois kuljettiin lossilla.


title: Jouni Rinne -palkinto

text: Jouni Rinne -palkinto on Suomen Jääkiekkoliiton vuosittain jakama palkinto, joka annetaan sille Mestiksen pelaajalle, joka voitti runkosarjan pistepörssin. Mahdollisessa tasatilanteessa katsotaan järjestyksessä, kummalla on enemmän maaleja, kummalla vähemmän otteluita ja kummalla vähemmän rangaistusminuutteja. Palkinto on myönnetty kaudesta 1992–1993 alkaen ja ensimmäinen palkinnon saaja oli JoKP:n Lubomir Kolnik. Syksyllä 2010 palkinto nimettiin Jouni Rinteen mukaan.


title: Jouni Rinne -palkinto

text: Mestiksen piste-ennätys on TuTon Tero Forsellilla 71 pisteellä (24+47) kaudelta 2006–2007. Mestiksen edeltäjän I-divisioonan piste-ennätys oli Porin Ässien Arto Heiskasen 110 pistettä (58+52) kaudella 1989–1990.


title: Pajuskylä

text: Pajuskylä on kylä Ruoveden kunnassa. Maa-aluetta rajaavat Tarjanneveteen kuuluvat Purttu, Isolahti, Pahansuonlahti, Kilvensalmi sekä Syvinkisalmi. Ylänen Herajärvi l. Herajärvi on sekä Pajulahden että Mustajärven kalastuskunnan alueella. Pajulahden kalastuskunnan rajoina ovat Mustajärven, Visuveden ja Tuuhosen kalastuskunnat.


title: Pajuskylä

text: Kylässä on työväentalo, jota käytetään erilaisissa tapahtumissa. Sen virallinen nimi on Syvinkisalmen työväentalo. Epävirallinen on Hömppölä. Koulu suljettiin 1970. Taiteilija Nandor Mikola käytti koulurakennusta ateljeenaan työskennellessään Ruovedellä.


title: Pajuskylä

text: Lomatila Peltomaa järjestää toimintansa osana akustisia esiintymisiä. Kylässä on metsästysyhdistyksen ylläpitämä Pajusen erä- ja luontokeskus. Keitunniemessä ja Kilvensaaressa on muinaishautoja.


title: Marie Marvingt

text: Marie Marvingt (s. 20. helmikuuta 1875, Aurillac – k. 14. joulukuuta 1963, Laxou) oli ranskalainen urheilija, vuorikiipeilijä ja lentäjä. Hän on Ranskan historiassa eniten kunniamerkkejä saanut nainen.


title: Marie Marvingt

text: Marvingt oli maailmanluokan urheilija, joka menestyi pyörilyssä, uinnissa, miekkailussa, ammunnassa, mäkihypyssä, luistelussa ja kelkkailussa menestyen erityisesti vuosina 1908-1910 Chamonix'ssa Ranskassa. Vuonna 1910 Ranskan urheiluakatemia myönsi hänelle "kaikkien urheilulajien mitalin", kun akatemia normaalisti myönsi niitä lajeittain. Marvingt kiipesi myös ensimmäisenä naisena useille Ranskan ja Sveitsin Alppien huipuille.


title: Marie Marvingt

text: 26. lokakuuta 1909 Marvingt lensi ensimmäisenä naisena kuumailmapallolla Pohjanmeren ja Englannin kanaalin yli Manner-Euroopasta Englantiin. Samana syksynä hän aloitti myös lentämisen lentokoneella. 8. marraskuuta 1910 hänestä tuli kolmas lisensoitu naislentäjä. Ensimmäisessä maailmansodassa Marvingt palveli muun muassa vapaaehtoisena pommikonelentäjänä. Hän oli myös perustamassa ranskalaista lääkärilentojärjestöä Les Amies De L'Aviation Sanitairea. Sotien välissä hän toimi sotakirjeenvaihtajana Pohjois-Afrikassa. Hän oli mukana myös kahdessa dokumentissa.


title: Marie Marvingt

text: Marvingtille myönnettiin kaikkiaan 34 kunniamerkkiä.


title: Ihon punahukka

text: Ihon punahukka eli Discoid lupus erythematosus (DLE; nimenä myös Lupus Erythematosus Discoides, LED) on ihon autoimmuunitauti. Tauti ilmenee läiskinä yleensä kasvoissa, korvissa ja päänahassa, toisinaan myös muissa ruumiinosissa. Läiskät tulevat, kun immuunivaste tässä taudissa iskee ihon tyvikalvoon.


title: Ihon punahukka

text:
Ihon punahukka eroaa niin paljon SLE:stä, että sitä pidetään omana sairautenaan. Joka viidennellä SLE-potilaalla on ihossaan DLE-oireita ja 5–10 %:lle DLE-potilaista kehittyy ajan mittaan yleistynyt muoto (SLE). DLE on krooninen sairaus, joka on kaksi kertaa yleisempi naisilla kuin miehillä. Ihon punahukkaan liittyy harvoin muita sairauksia.
Tauti alkaa tavallisesti 20–40 vuoden iässä, jolloin auringonvalolle altistuneille alueille kasvoihin, hiuspohjaan, kaulaan ja joskus hartioihin ilmestyy punoittavia, melko kiinteältä tuntuvia tarkkarajaisia läiskiä, jotka alkavat pian hilseillä. Joskus hilseilevä alue voi vuotaa verta hilsettä irrotettaessa. Auringon ultraviolettisäteily pahentaa iho-oireita varsinkin keväällä ja kesällä, myös pakkanen voi olla haitaksi. Läiskien parannuttua jäljelle jää arpi; päänahassa hiukset irtoavat läiskästä ja arpi jää hiuksettomaksi. DLE-läiskiä voi tulla myös suun limakalvolle. Joka toisella on yleisoireina väsymys, särkyä lihaksissa ja nivelissä tai lievää kuumetta.


title: Ihon punahukka

text: Tauti diagnosoidaan ihosta otetulla koepalalla sekä verikokeilla. Suun limakalvomuutosten diagnosointiin tarvitaan yleensä koepala.


title: Ihon punahukka

text: Hoitona käytetään voimakkaita kortisonivoiteita tai takrolimuusivoidetta, joillakin potilailla myös suun kautta nautittavia lääkkeitä, kuten malarialääkkenä tunnettua klorokiinia tai hydroksiklorokiinia. Myös todettu talidomidin auttavan iho-oireisiin. Lisäksi pitää suojautua auringolta ja muulta ultraviolettisäteilyltä vaatetuksen ja vahvan auringonsuojavoiteen avulla. Suojautuminen ehkäisee myös uusien DLE-läiskien muodostumista. Muita tehokkaita ehkäisykeinoja ei tunneta.


title: Peski

text: Peski tarkoittaa seuraavia asioita:


title: Paras scared-as-sh**t-kohtaus

text: Alapuolella näkyy vuodesta 2005 lähtien MTV Movie Awards -palkintogaalan voittajat sekä ehdokkaat kategoriassa Paras scared-as-sh**t-kohtaus. Palkintoa ei ole kuitenkaan jaettu joka vuosi.


title: Ukkonuijapistiäinen

text: Ukkonuijapistiäinen eli koivunuijapistiäinen eli vanhalta nimeltään koivun kalvonuijapistiäinen ("Cimbex femoratus") kuuluu sahapistiäisiin. Ukkonuijapistiäinen on väriltään hyvin vaihteleva, paksu ja suurikokoinen pistiäinen ja joskus se on väriltään kokonaan musta, joskus musta-keltainen ja joskus kokonaan keltainen. Tuntosarvet ovat nuijapäiset ja niiden kärki on oranssi, samoin nilkat. Aikuiset pistiäiset liikkuvat alkukesällä voimakkaasti suristen ja ne voivat nakertaa koivun kuoreen rengasmaisia vioituksia. Ukkonuijapistiäisen toukka on vihreä ja sen selässä on tumma pitkittäisviiru. Laji on melko yleinen Suomessa, mutta aikuista pistiäistä ei kovin usein näe luonnossa. Ukkonuijapistiäisen ravintoa ovat mm. koivun lehdet. Kooltaan se on noin 2,5 cm.


title: Lottovoitto

text: Lottovoitto on Maija Vilkkumaan kappale, joka julkaistiin 1. maaliskuuta 2010 ensimmäisenä singlenä hänen kuudennelta studioalbumiltaan "Kunnes joet muuttaa suuntaa". Se nousi Suomen virallisella singlelistalla sijalle 15, latauslistalla sijalle 14 ja radiosoittolistalla seitsemänneksi.


title: Lottovoitto

text: Kappaleen musiikkivideon on ohjannut Pete Veijalainen. Kappale kertoo henkilöstä, joka on kyllästynyt suomalaisten tapoihin ja ilmapiiriin, ja sen inspiraationa toimi suomalaisten sulkeutuneisuus. Laulun teemana on kansakunnan nykytilan aiheuttama ahdistus. Vilkkumaan mukaan Suomessa ”tunnutaan elävän aina vain kovempien arvojen ehdoilla”.


title: Pjongjang (sarjakuva)

text: Pjongjang on quebecilaisen Guy Delislen vuonna 2003 ilmestynyt sarjakuvaromaani. Omaelämäkerrallinen albumi kuvaa, kuinka Delisle asuu kahden kuukauden ajan Pohjois-Korean pääkaupungissa Pjongjangissa työskennellen animaatioelokuvastudiolla. Teos on ilmestynyt suomeksi vuonna 2009 WSOY:n kustantamana.


title: Christian Maggio

text: Christian Maggio (s. 11. helmikuuta 1982 Montecchio Maggiore, Italia) on italialainen jalkapalloilija, pelipaikaltaan puolustaja. Hän edusti kymmenen kautta Serie A:ssa pelaavaa Napolia.


title: Christian Maggio

text: Maggio aloitti uransa Vicenzassa, jossa hän teki Serie A -debyyttinsä kaudella 2000–2001 pelaten kuusi ottelua. Vicenza tippui kauden päätteeksi Serie B:hen. Hän pysyi Vicenzassa vuoteen 2003 asti, pelaten 38 ottelua ja tehden niissä yhden maalin. Vuonna 2003 Maggio teki sopimuksen Fiorentinan kanssa. Hän pelasi 42 ottelua Serie B:ssä ja auttoi joukkueen takaisin pääsarjaan. Hän ei kuitenkaan saanut Serie A -kausina Fiorentinassa paljon vastuuta ja pelasi lainalla Trevisossa. Maggio pelasi seurassa 56 ottelua neljän vuoden aikana ja teki niissä kaksi maalia.


title: Christian Maggio

text: Maggio siirtyi heinäkuussa 2006 Sampdoriaan lainasopimuksella. Hän nousi ajan saatossa seuran avauskokoonpanoon ja Sampdoria osti Maggion pelaajaoikeudet omakseen vuonna 2007. Hän esitti vakuuttavia otteita kaudella 2007–2008 tehden 29 ottelussa yhdeksän maalia. Kauden päätyttyä hänet myytiin Napoliin kahdeksalla miljoonalla eurolla. Sopimus oli pituudeltaan viisi vuotta.


title: Christian Maggio

text: Maggio debytoi Napolissa 20. heinäkuuta 2008 Panioniosia vastaan Intertoto Cupissa. 14. syyskuuta 2008 hän teki ensimmäisen maalinsa Napolille ottelussa Fiorentinaa vastaan. 8. maaliskuuta 2009 hän loukkasi polvensa ottelussa Laziota vastaan ja oli sivussa loppukauden.


title: Christian Maggio

text: Italian maajoukkueessa Maggio pelasi 34 ottelua vuosina 2008–2014.


title: Markku DeFrost

text: Markku DeFrost (oikelta nimeltään Juha Hirvonen. s. 1976 Loimaa) on suomalaisen Happoradio-yhtyeen rumpali ja yksi perustajajäsenistä. Hän muutti Joensuuhun vuonna 1991 ja tapasi Happoradio-yhtyeen laulajan Aki Tykin. DeFrost on soittanut aiemmin muun muassa The Traitors-, Sydänyö- sekä Sarnath-nimisissä yhtyeissä. DeFrost harrastaa matkustamista ja postimerkkeilyä.


title: Kesälahden vaakuna

text: Kesälahden vaakuna oli Kesälahden kunnan tunnus ja puhuva vaakuna. Aiheen kukat viittaavat kesään ja kärki lahteen.


title: Kesälahden vaakuna

text: Vaakunan selitys on ”mustassa kentässä hopeinen aaltokoroinen kärki, jossa kolme viisilehtistä punaista kukkaa asetettuina 1 + 2”. Vaakunan on suunnitellut Heikki Paaer, ja Kesälahden kunnanvaltuusto hyväksyi sen kokouksessaan 30. syyskuuta 1955. Sisäasiainministeriö vahvisti vaakunan käyttöön 3. helmikuuta 1956.


title: Kesälahden vaakuna

text: Vaakuna jäi epäviralliseksi kotiseutuvaakunaksi 2013 Kesälahden liityttyä Kiteen kaupunkiin.


title: Siboniso Gaxa

text: Siboniso Gaxa (s. 6. huhtikuuta 1984 Durban) on eteläafrikkalainen jalkapalloilija, joka edustaa Etelä-Afrikan pääsarjassa pelaava Mamelodi Sundownsia.


title: Siboniso Gaxa

text: Gaxa on pelannut Etelä-Afrikan maajoukkueessa vuodesta 2005 lähtien.


title: GPI

text: GPI voi tarkoittaa seuraavia:


title: Kid Ory

text: Edward ”Kid” Ory (25. joulukuuta 1886 – 23. tammikuuta 1973) oli yhdysvaltalainen pasunisti ja orkesterinjohtaja. Hän johti yhtyettä, joka äänitti vuonna 1922 jazzin historian ensimmäinen mustaihoisen yhtyeen tekemän äänitteen. Omien kokoonpanojensa lisäksi hän soitti muun muassa Joe ”King” Oliverin, Jelly Roll Mortonin ja Louis Armstrongin yhtyeissä ja oli tärkeässä osassa Dixieland-musiikin elvyttämisessä 1940-luvulla. Hän sävelsi tunnetut jazzklassikot ”Ory’s Creole Trombone” ja ”Muskrat Ramble”.


title: Kid Ory

text: Ory syntyi vuonna 1886 LaPlacessa, Louisianassa, lähellä New Orleansia. Hänen ensimmäinen instrumenttinsa oli banjo. Pasuunansoiton hän aloitti 13-vuotiaana ja sai tarjouksen päästä soittamaan Buddy Boldenin yhtyeeseen, muttei saanut nuoren ikänsä vuoksi vanhemmiltaan lupaa liittyä orkesteriin. 21-vuotiaana Ory lopulta jätti kotikaupunkinsa ja aloitti muusikon uransa New Orleansissa. Hänen yhtyeensä aloitti jousisoitinpainotteisena, mutta muuttui jazzmaisemmaksi yhtyeen viulistin vaihdettua kornettiin. Kokoonpanoon kuului muun muassa klarinetisti Johnny Dodds, joka pystyi Oryn maksamalla palkalla jättämään päivätyönsä ja ryhtymään ammattimuusikoksi. Yhtye soitti New Orleansissa seitsemän vuotta ja tuli tuona aikana yhdeksi kaupungin menestyneimmistä jazzkokoonpanoista. Tänä aikana soittajat vaihtuivat useaan kertaan; muun muassa Joe ”King” Oliver, Louis Armstrong, Sidney Bechet, Mutt Carey ja Jimmie Noone soittivat kukin vuorollaan Oryn alaisuudessa.


title: Kid Ory

text: Vuonna 1919 Ory muutti Kaliforniaan terveyssyistä. Siellä hän kokosi uuden yhtyeen, ja vuonna 1922 nauhoitti Los Angelesissa Sunshine-levy-yhtiölle kappaleet ”Ory’s Creole Trombone” ja ”Society Blues”. Tämä oli ensimmäinen kerta kun mustaihoisen jazzyhtyeen soittoa tallennettiin levylle. Ensimmäiset jazznauhoitteet oli tehnyt valkoihoinen Original Dixieland Jass Band viisi vuotta aikaisemmin. Yhtye käytti nauhoituksissa nimeä ”Spike’s Seven Pods of Pepper Orchestra”, mutta yleisesti heidät tunnettiin nimellä Kid Ory’s Creole Orchestra.


title: Kid Ory

text: Oryn ja hänen yhtyeensä suosio jatkui Kaliforniassa vuoteen 1924 asti, jolloin orkesterinjohtaja hajotti yhtyeensä liittyäkseen Louis Armstrongin kokoonpanoon Chicagossa. Muutaman kuukauden jälkeen hän siirtyi Joe ”King” Oliverin yhtyeeseen, mutta palasi Armstrongin leipiin vuonna 1926, kun tämä kokosi yhtyettä Okeh-levy-yhtiön nauhoitussessiota varten. Tämän ryhmän nimeksi tuli ”Louis Armstrong and his Hot Five” ja siihen kuuluivat Armstrongin ja Oryn lisäksi pianisti klarinetisti Johnny Dodds, banjonsoittaja Johnny St. Cyr sekä Armstrongin vaimo, pianisti Lil Hardin. Ryhmän vuosina 1926–1928 tekemiä nauhoitteita pidetään jazzhistoriallisesti merkittävinä. ”Heebie Jeebies” vuodelta 1926 on yksi varhaisimmista scat-laulua sisältävistä nauhoituksista, ja Oryn säveltämästä ”Muskrat Ramble” -kappaleesta tuli samana vuonna top ten -hitti. Kappaleesta on sittemmin tullut jazzstandardi ja Oryn menestynein sävellys. Ory nauhoitti tänä aikana myös muissa tunnetuissa yhtyeissä, kuten Oliverin johtamassa Dixie Syncopatorsissa ja Jelly Roll Mortonin Red Hot Peppersissä.


title: Kid Ory

text: Vuonna 1930 Ory vetäytyi musiikkielämästä 1930-luvun laman aiheuttamien talousvaikeuksien vuoksi ja ryhtyi ansaitsemaan elantonsa kanankasvattajana. Hän työskenteli veljensä kanssa kanatilalla Los Angelesin lähellä eikä juurikaan näyttäytynyt julkisuudessa. Ory työskenteli tilalla vuoteen 1939 asti. Swing-musiikin aikakauden ollessa täydessä käynnissä hän alkoi kuitenkin kiinnostua uudelleen perinteisen Dixieland-jazzin mahdollisuuksista ja teki lopulta comebackin jazzpiireihin vuonna 1942. Hän soitti ensin lyhyen aikaa Barney Bigardin yhtyeessä, minkä jälkeen perusti oman yhtyeen Los Angelesissa ja suostutteli monet takavuosien Dixieland-muusikot liittymään kokoonpanoonsa. Yhtye sai paljon julkisuutta vuonna 1944 Orson Wellesin radio-ohjelmaan tekemästään musiikista. Ory esiintyi vuonna 1946 elokuvassa "Etelän tähtien alla" ja myöhemmin Benny Goodmanin elämäkertaelokuvassa "Rytmin kuningas Benny Goodman". Hänestä tuli uuden Dixieland-liikkeen keulakuva ja sai bebopin muotiin tullessa kestää kritiikkiä modernimpien jazztyylien edustajilta. Hän soitti yhtyeensä kanssa Kaliforniassa lähes 20 vuotta, kunnes joutui vuonna 1966 lopettamaan musiikkiuransa terveydellisten syiden takia. Hän muutti Havaijille, jossa eli kuolemaansa asti. Ory kuoli vuonna 1973 Honolulussa sydänkohtaukseen.


title: Kid Ory

text: Ory tunnetaan erityistesti niin sanotusta "tailgate" ("takaluukku") -soittotyylistä, jossa pasuuna soittaa rytmisiä bassokuvioita trumpetin ja klarinetin taustalla. Tyylin juuret ovat jazzia edeltäneessä ragtime- ja cakewalk-musiikissa. Ory luetaan Big Jim Robinsonin ohella yhdeksi tailgate-tyylin kehittäjistä.


title: Kid Ory

text: Oryn soittotyyli tunnettiin "primitiivisenä", joskin pasunistin sanottiin tarvittaessa pystyvän teknisesti vaativampaankin soittoon. Hänen soittonsa tuli iän myötä minimalistisemmaksi, ja viimeisessä levytyksessään vuonna 1971 hän ei soittanut ollenkaan vaan ainoastaan lauloi. Hänen laulunsa oli helposti tunnistettavissa Louisianan alueelle tyypillisestä kreolikielestä.


title: Faustus

text: Faustus on Paavo Rintalan viimeiseksi jäänyt romaani, joka ilmestyi Kustannusosakeyhtiö Otavan kustantamana vuonna 1996. Teos päätti Kauneuden attribuutit -trilogian, jonka aikaisemmat osat olivat vuonna 1993 ilmestynyt romaani ja oopperalibretto "Aika ja uni" sekä vuonna 1994 ilmestynyt romaani "Marian rakkaus". Teoksen lähtökohtana on vanha tarina Faustista ja Rintalan oma henkilöhistoria. Romaanin keskeisenä tapahtumapaikkana toimii Oulu ja se sisältää kauneutta etsivän kirjailijan vaelluksen kuvaamisen ohella kritiikkiä nyky-Oulua ja -yhteiskuntaa kohtaan. Teoksen päähenkilö on uuden ajan pirstoutunut ihminen, joka tuntee itsensä aina ja kaikkialla kodittomaksi.


title: Jill Sterkel

text: Jill Ann Sterkel (s. 27. toukokuuta 1961 Los Angeles, Kalifornia) on yhdysvaltalainen entinen uimari, joka on myös nelinkertainen olympiavoittaja. Ensimmäisen mitalinsa hän sai 15-vuotiaana voittaessaan kultaa 4x100 metrin vapaauintiviestissä Montrealin olympialaisissa vuonna 1976. Kaksitoista vuotta myöhemmin hän voitti pronssia 50 metrin vapaauinnissa sekä 4x100 metrin vapaauinnissa Soulissa Etelä-Koreassa. Sterkelin toinen olympiakulta tuli Los Angelesin olympialaisissa 1984 4x100 metrin vapaauintijoukkueessa.


title: Jill Sterkel

text: Olympiakultien lisäksi Sterkel on voittanut yhden kultamitalin MM-kilpailuissa 1978 sekä muissa kilpailuissa peräti 10 kultaa. Sterkel on ensimmäinen nainen, joka on osallistunut neljiin olympialaisiin Yhdysvaltain uimajoukkueessa.


title: Óscar Pérez

text: Óscar Pérez Rojas (s. 1. helmikuuta 1973 México, Meksiko) on meksikolainen jalkapallomaalivahti.


title: Óscar Pérez

text: Pérez on edusti urallaan Cruz Azulia vuosina 1991–2008. Hän pelasi joukkueessa yli 400 sarjaottelua. Hän on edustanut Meksikon maajoukkuetta vuosien 1998, 2002 ja 2010 MM-kilpailuissa. Vuoden 2002 kilpailuissa hän pelasi neljä ottelua.


title: Perinnemestari

text: Perinnemestari on vanhojen rakennusten korjaamiseen liittyvä hanke, joka käynnistyi suunnittelulla vuonna 2007. Keväällä 2008 tuotantoyhtiö Mediatehdas Dakar allekirjoitti sopimukset Yleisradion ja Cursorin (Kotkan-Haminan seudun kehitysyhtiön) kanssa. Yhteistyön ansiosta voitiin aloittaa sekä 10-osaisen televisiosarjan että www-sivuston tekeminen. Televisiosarja Yle TV1:ssä alkoi 20.8.2009 ja hieman ennen tätä avattiin www-sivut täydessä laajuudessaan.


title: Museoviraston korjauskortisto

text: Museoviraston korjauskortisto opastaa korjaamaan ja kunnostamaan vanhaa rakennusta oikein ja taloudellisesti. Museoviraston julkaisuja voi tilata postiennakolla tai niitä voi lukea internetissä.


title: Portti (käyttäjäympäristö)

text: Portti on Arkistolaitoksen kehittämä ja ylläpitämä tietoympäristö, jonka avulla saa neuvoja ja vinkkejä paperimuotoisten sekä jo digitoitujen aineistojen käytöstä.


title: Ignacio González

text: Ignacio "Nacho" María González Gatti (s. 14. toukokuuta 1982 Montevideo, Uruguay) on uruguaylainen jalkapalloilija. Hän edustaa belgialaista Standard Liègeä ja on pelipaikaltaan keskikenttäpelaaja.


title: Ignacio González

text: González aloitti ammattilaisuransa Danubiosta, jossa hän pelasi lopulta yhteensä kuuden kauden aikana 170 ottelua ja teki niissä 45 maalia. Hän voitti joukkueessa kaksi pääsarjamestaruutta vuosina 2004 ja 2007.


title: Ignacio González

text: Tammikuussa 2008 hän siirtyi loppukauden kestävällä lainasopimuksella Monacoon. Hänen peliaikansa jäi kuitenkin lopulta hyvin vähäiseksi, pelaten vain viidessä ottelussa. 27. huhtikuuta 2008 hän teki ensimmäisen ja ainoan maalinsa joukkueessa ottelussa Marseillea vastaan.


title: Ignacio González

text: Seuraavana kesänä 2008 González teki sopimuksen espanjalaisseura Valencian kanssa. 1. syyskuuta 2008 hänet lainattiin yhden kauden kestävällä lainasopimuksella englantilaiseen Newcastleen. Newcastle-valmentaja Kevin Keegan kertoi joutuneensa hankkimaan Gonzálezin vasten tahtoaan ja hankinnan olleen enemmän seuran puheenjohtaja Dennis Wisen käsialaa. Keeganin mielestä González hankittiin hyvin hepposin perustein eikä hänen taitotasonsa riittänyt joukkueessa.


title: Ignacio González

text: Toisella lainapestillään peliaika jäi niin ikään hyvin vähäiseksi akillesjänteen loukkaantumisen johdosta, joka piti hänet poissa pelikentiltä neljän kuukauden ajan. Joukkueen uusi päävalmentaja Chris Hughton kertoi helmikuussa 2009 seuran verkkosivuilla Gonzálezin kuntoutuvan hyvään vauhtiin ja tulisi palattuaan saamaan peliaikaa vielä loppukauden aikana. Kaikesta huolimatta peliaikaa ei loppukauden aikana enää tullut, ja niin hän palasi takaisin Valenciaan. Lokakuussa 2009 Englannin valioliigan tuomioistuin vahvisti, että Gonzálezin lainasopimus oli tehty vasten päävalmentaja Kevin Keeganin tahtomusta, ja oli täten rikkomus hänen ja joukkueen välisessä sopimuksessa, joka tiesi hyvitystä Keeganille.


title: Ignacio González

text: Jäätyään ilman peliaikaa myös kauden ensimmäisellä puoliskolla 2009–2010, hän siirtyi tammikuussa 2010 loppukauden kestävällä lainasopimuksella kreikkalaisseura Levadiakosiin.


title: Ignacio González

text: González teki ensiesiintymisensä Uruguayn maajoukkueessa 1. maaliskuuta 2006 ystävyysottelussa Englantia vastaan. Hän oli joukkueen mukana vuoden 2007 Copa Américassa, jossa se sijoittui lopulta neljänneksi.


title: Ignacio González

text: Hän teki ensimmäisen maalinsa maajoukkueessa 20. elokuuta 2008 käydyssä ystävyysottelussa Japania vastaan.


title: SC Olhanense

text: Sporting Clube Olhanense on portugalilainen jalkapalloseura, joka on perustettu vuonna 1912. Joukkue tulee Olhãon kaupungista ja pelaa kaudella 2015–2016 toiseksi korkeimmalla sarjatasolla LigaPro.


title: Paul Dobbs

text: Paul Dobbs (s. 1970 k. 10. kesäkuuta 2010) oli Onewherosta Waikatoista kotoisin ollut uusiseelantilainen kilpamoottoripyöräilijä. Hän kuoli Mansaaren TT-ajoissa.


title: Paul Dobbs

text: Dobbs kuoli Ballagareyn osuudella osallistuessaan Supersport-luokassa neljän kierroksen kilpailuun. Aiemmin viikolla ajetulla osuudella hän oli ollut 22. Dobbs ajoi Mansaaren TT-ajoissa ensimmäisen kerran vuonna 1999, ja hänen paras sijoituksensa oli vuonna 2000, jolloin hän sijoittui kuudenneksi 400 kuutioisten kevytluokassa.


title: Paul Dobbs

text: Dobbs ajoi Yamahalla ja Suzukilla.


title: Neiti Julie

text: Neiti Julie tarkoittaa seuraavia


title: HMS Exmoor (L61)

text: HMS Exmoor (viirinumero L61) oli Britannian Kuninkaallisen laivaston Hunt-luokan tyypin I saattuehävittäjä, joka palveli toisessa maailmansodassa. Saksan laivaston E-veneet upottivat 25. helmikuuta 1941 aluksen.


title: HMS Exmoor (L61)

text: Alus tilattiin Parsons Marine Steam Turbines Companylta osana vuoden 1939 laivasto-ohjelmaa. Aluksen rungon valmistus tilattiin Vickers Armstrongin Tynesiden telakalta Newcastlesta. Sen köli laskettiin 8. kesäkuuta 1939 telakkanumerolla J4099 ja alus laskettiin vesille 25. tammikuuta 1940.


title: HMS Exmoor (L61)

text: "HMS Exmoor" otettiin palvelukseen 18. lokakuuta 1940 päällikkönään komentajakapteeni Robert Tindle Lampard ja se liitettiin lyhyen koulutusjakson jälkeen Scapa Flowssa 16. Hävittäjälaivueeseen. Alus suojasi 6. marraskuuta "HMS Pytchleyn" kanssa "SS Addan" Färsaarille, mistä se palasi 11. marraskuuta Scapa Flowhun jatkamaan koulutustaan.


title: HMS Exmoor (L61)

text: Alus suojasi joulukuussa "AMC Chitralia" ja "AMC Salopiania", kun ne siirtyivät valvonta-alueilleen. "HMS Exmoor" siirtyi Portsmouthiin suojaustehtävän päätyttyä. Alus suojasi tammikuussa modernisoidun taistelulaiva "HMS Queen Elizabethin" Portsmouthista Rosythiin valmistautumaan palvelukseen. Alus siirtyi edelleen Harwichiin aloittaakseen rannikkopartioiden suojaamisen Pohjanmerellä laivueensa mukana.


title: HMS Exmoor (L61)

text: "HMS Exmoor" suojasi 23. helmikuuta saattuetta FN417 Thamesin suistosta Methiliin Fifeen yhdessä Kingfisher-luokan partioveneen "HMS Shearwaterin" kanssa. Saattue joutui 25. helmikuuta Lowestoftin edustalla Saksan laivaston E-veneiden hyökkäyksen kohteeksi. Aluksen perässä tapahtui räjähdys, mikä aiheutti pahoja rakenteellisia vaurioita ja tuhosi polttoaineensyötön. Valuva polttoaine syttyi palamaan leviten nopeasti. "HMS Exmoor" kaatui, minkä jälkeen se upposi kymmenessä minuutissa vieden mukanaan neljä upseeria ja 100 miehistönjäsentä.


title: HMS Exmoor (L61)

text: "HMS Shearwater" ja troolari "HMT Commander Evans" pelastivat merestä aluksen eloonjääneet, jotka kuljetettiin Yarmouthiin. "HMS Exmooriin" joko osui E-vene "S30":n (Klaus Feldt) laukaisema torpedo tai sitten alus osui miinaan. Aluksen hylky on suojeltuhautamuistomerkki.


title: Neiti Julie (vuoden 1951 elokuva)

text: Neiti Julie on Alf Sjöbergin ohjaama elokuva vuodelta 1951. Elokuvan pääosia esittävät Anita Björk, Ulf Palme ja Märta Dorff.


title: Neiti Julie (vuoden 1951 elokuva)

text: Alf Sjöberg ohjasi Strindbergin näytelmän "Neiti Julie" vuonna 1949 Dramatenin pienelle näyttämölle. Pääosissa näyttelivät Inga Tidblad ja Ulf Palme. Elokuvasovitukseen valittiin Julien rooliin naispääosan esittäjäksi toinen Dramatenin näyttelijä, Anita Björk. Näytelmästä on tehty ensimmäinen elokuva, "Neiti Julie", vuonna 1912, ja televisiossa siitä on esitetty useita versioita, muun muassa Eija-Elina Bergholmin ohjaama sarja "Neiti Julie" vuodelta 1967. Sjöbergin ohjaus sai 1951 Cannesin elokuvajuhlien pääpalkinnon, Kultaisen palmun edeltäjän.


title: Neiti Julie (vuoden 1951 elokuva)

text: Bibi Andersson aloitti uransa tässä elokuvassa pienessä roolissa.


title: Neiti Julie (vuoden 1951 elokuva)

text: Elokuvan tapahtumat sijoittuvat 1800-luvulle. Neiti Julie asuu isänsä kanssa kartanossa. Hän on juuri purkanut kihlauksensa, mutta on ihastunut palvelijaan Jeaniin. He viettävät juhannusta yhdessä ja suunnittelevat pakoa Sveitsiin.


title: Medina (laulaja)

text: Medina, oikealta nimeltään Andrea Fuentealba Valbak (s. 3. marraskuuta 1982 Aarhus, Tanska) on tanskalais-chileläinen dance, R&B ja hip hop -laulaja ja lauluntekijä.


title: Medina (laulaja)

text: Hänen ensimmäinen vuonna 2007 Tanskassa julkaistu single oli nimeltään "Et øjeblik". Hän teki läpimurtonsa kotimaassaan kuudennella singlellään "Kun for mig", joka julkaistiin vuonna 2008. Single oli suuri hitti vuosina 2008–2009 ja se oli seitsemän viikkoa Tanskan Dance-listan ykkössijalla. Kappale on myös Tanskan vuoden 2009 eniten myynyt single. Tanskan singlelistalla se oli ykkösenä kuusi viikkoa – myyden 75 000 kopiota ja tuplaplatinaa. Medina julkaisi kappaleesta englanninkielisen version Britanniassa syyskuussa 2009 uuden videon kanssa nimellä "You and I". Tämä versio sijoittui sijalle 39 Britannian singlelistalla. Vuonna 2007 hän julkaisi debyyttialbuminsa, nimeltään "Tæt på". Elokuussa 2009 Medina julkaisi toisen albuminsa, nimeltään "Velkommen til Medina". Albumin englanninkielinen versio "Welcome to Medina" julkaistiin seuraavana vuonna. Vuonna 2011 Medina julkaisi albumin "For altid". Hän voitti palkinnon Best Danish Act vuoden 2009 ja 2011 MTV Europe Music Awardseissa.Tanskaksi:


title: Medina (laulaja)

text: Englanniksi:


title: Aura Dione

text: Aura Mariah Dione (s. 21. tammikuuta 1985 Kööpenhamina) on tanskalainen laulaja ja lauluntekijä.


title: Aura Dione

text: Hänen debyyttisinglensä ”Something From Nothing” julkaistiin vuonna 2007, ja toinen single, ”Song for Sophie” vuonna 2008 – molemmat "Columbine"-albumilta. Single ”I Will Love You Monday” oli singlelistojen kärkisijoilla pitkin Eurooppaa, ja ykkösenä Saksassa ja Itävallassa.


title: Aura Dione

text: Dionen debyyttialbumi "Columbine" myi Tanskassa 6 × platinaa, Puolassa platinaa sekä Saksassa ja Itävallassa kultaa. Tanskassa se julkaistiin vuonna 2008 ja Saksassa vuonna 2009.


title: Aura Dione

text: Dione oli kihloissa tanskalaisen miljardöörin Janus Friisin kanssa. He erosivat alkuvuodesta 2015.


title: Frans Lehto

text: Frans Emil Lehto (29. toukokuuta 1868 Vehmaa – 27. toukokuuta 1938 Turku) oli suomalainen lyseon rehtori, pappi ja runoilija.


title: Frans Lehto

text: Lehdon vanhemmat olivat maanviljelijä Johan Bernhard Vanhakylä ja Eriikka Matilda Lujala. Hän pääsi ylioppilaaksi Turun lyseosta 1892 ja opiskeli sitten Helsingin yliopistossa valmistuen filosofian kandidaatiksi 1896 ja maisteriksi 1897. Lehto suoritti vielä teologian erotutkinnon 1900 ja hänet vihittiin papiksi 1901.


title: Frans Lehto

text: Lehto toimi vuodesta 1902 alkaen uskonnon ja muiden aineiden opettajana useissa oppikouluissa Vaasassa, Rovaniemellä, Hämeenlinnassa ja Turussa. Viimeksi hän oli Turun suomalaisen klassillisen lyseon rehtorina 1924–1936.


title: Frans Lehto

text: Frans Lehto oli naimisissa vuodesta 1905 opettaja Siviä Nurmisen kanssa.


title: Ammattiliitto Pro

text: Ammattiliitto Pro () on suomalainen ammattiliitto, joka kuuluu Toimihenkilökeskusjärjestö STTK:hon. Pro aloitti toimintansa vuoden 2011 alussa, kun Ammattiliitto Suora ja Toimihenkilöunioni TU yhdistyivät. Liiton jäseninä on noin 130 000 toimihenkilöä. Liiton puheenjohtaja on Jorma Malinen. Liiton toimipaikka on TU:n entinen toimisto Helsingin Ruoholahdessa.


title: Ammattiliitto Pro

text: Ylintä päätösvaltaa liitossa käyttää 100 jäsenen edustajisto. Edustajisto kokoontuu 2 kertaa vuodessa ja se valitaan 4 vuoden välein sektoreittain. Liitossa työskentelee noin 152 henkilöä ja se solmii 57 työehtosopimusta. Yhdistyksiä Ammattiliitto Prohon kuuluu 235.


title: Ammattiliitto Pro

text: Liiton jäsenet työskentelevät yksityisellä sektorilla teollisuus-, finanssi-, palvelu-, ict- ja viestintä- tai muulla näihin rinnastettavalla alalla. Ammattiliitto Pron jäsenmaksu on 1,4 prosenttia veronalaisesta tulosta ja enintään 57 euroa/kk (vuonna 2017). Liiton Työttömyyskassa Pro toimii Helsingin Ruoholahdessa ja kassanjohtajana toimii Mervi Ruokola. Ammatissa Pro -jäsenlehden julkaisu päättyi vuonna 2016 ja ProStoori-verkkojulkaisu aloitti vuonna 2017.


title: Ammattiliitto Pro

text: Ammattiliitto Pron jäsenyyden edellytyksenä on, että henkilö työskentelee yksityisen työnantajan palveluksessa asiantuntija-, esimies- tai toimihenkilötehtävissä ja on liittymishetkellä töissä. Alaikärajaa ei jäsenyydelle ei ole, mutta työttömyysturvaan on oikeutettu vasta 17-vuotiaana. Jäsenyys Ammattiliitto Prossa tarkoittaa Pron jäsenyhdistyksen ja samalla Työttömyyskassa Pron jäsenyyttä. Prolla on myös käytössä opiskelijajäsenyys, jolloin tutkintoon valmistavassa koulutuksessa olevat opiskelijat voivat liittyä liiton opiskelijayhdistykseen, Pro-opiskelijat ry:n.


title: Ammattiliitto Pro

text: Toimihenkilöunioni TU perustettiin vuonna 2001, kun Teknisten liitto (TL), Suomen Teollisuustoimihenkilöliitto (STL), Rakennusteknisten ammattiliitto (RAL) ja Svenska Tekniska Funktionärsförbundet i Finland (STAF) fuusioituivat. TU:n jäsenmäärä oli noin 125 000. Ammattiliitto Suora perustettiin vuonna 1968, kun Pankkimiesliitto (perustettu 1946) ja Säästöpankkialan Toimihenkilöiden Liitto (per. 1959) yhdistyivät. Vuonna 2006 TU aloitti valmistelut fuusiosta Erityisalojen Toimihenkilöliitto ERTOn, pankkialaa edustavan Suoran sekä viestintäalan toimihenkilöitä edustavan Mediaunionin välillä. Uuden suurliiton oli alun perin tarkoitus aloittaa toimintansa 2010, mutta ERTO vetäytyi hankkeesta toukokuussa 2009. Mediaunioni vetäytyi hankkeesta 18. helmikuuta 2010, mutta Ammattiliitto Suora, äänin 27-19 (tyhjää äänesti 6) ja Toimihenkilöunioni tekivät aiesopimuksen helmikuussa 2010.


title: Ammattiliitto Pro

text: Suoran ja TU:n hallituksista muodostettiin projektihallitus päättämään käytännön toimista. Suoran jäsenyhdistys, noin 7 000 toimihenkilön Nordea Unioni Suomi (Nousu) irtautui hankkeesta lokakuun puolivälissä 2010 ja neuvotteli uuden ammattiliiton perustamisesta. Päätökseen vaikutti Nousun kesän 2010 lopulla tekemä jäsenkysely. Nousu-liitolla on lähes 7 000 jäsentä. Alkossa työskentelevät Alkoholialan Toimihenkilöt (ATH) irtautui myös Suorasta ja päätti syyskokouksessaan liittyä 1. tammikuuta 2011 alkaen Palkansaajajärjestö Pardiaan. AHT:ssä on noin 450 jäsentä. Saman päätöksen teki lisäksi 4 300 jäsenen Kelan toimihenkilöt.


title: Ammattiliitto Pro

text: Liitot perustelivat uutta ammattiliitoa mm. ”"--että yhdistyminen on vastaus työnantajien pyrkimykselle tiivistää rivejään."” Uuden liiton ensimmäisenä puheenjohtajan toimi Antti Rinne (2011–2014).


title: Ammattiliitto Pro

text: Ammattiliitto Pro kasvaa vuonna 2019, kun julkisaloja edustava palkansaajajärjestö Pardia fuusioituu osaksi Ammattiliitto Prota. Yhdistymisen myötä Pron jäsenmäärä on noin 120 000 ja Pron jäsenyhdistysten määrä kasvaa noin sadalla.Pro tuki vihreitä 1 700 eurolla huhtikuussa 2011 .


title: Ammattiliitto Pro

text: Ammattiliitto tuki SDP:n Paavo Lipposen kampanjaa 5 000 eurolla ja vihreiden Pekka Haaviston kampanjaa 5 000 eurolla vuoden 2012 presidentinvaaleissa. Vuoden 2012 Kuntavaaleissa Pro jakoi noin 400 ehdolle asettuneille jäsenilleen 300 euron tuen. Prolaisista kunnallisvaaliehdokkaista suurin joukko oli asettunut sosiaalidemokraattien ehdokkaaksi, heitä oli 165


title: Ammattiliitto Pro

text: Vuoden 2014 eurovaaleissa ammattiliitto tuki ehdokkaita seuraavasti:


title: Gustaf Alexander Aminoff

text: Gustaf Alexander Aminoff (4. elokuuta 1876 Kristiinankaupunki – 28. lokakuuta 1938 Vaasa) oli suomalainen pormestari, asianajaja ja ruotsiksi kirjoittanut runoilija.


title: Gustaf Alexander Aminoff

text: Aminoffin vanhemmat olivat varatuomari, postijohtaja Feodor Alexander Aminoff ja Hilda Wilhelmina Stendahl. Hän pääsi ylioppilaaksi Vaasan lyseosta 1895 ja suoritti oikeustutkinnon Helsingin yliopistossa 1902. Aminoff toimi Pietarsaaren kaupunginviskaalina 1905–1907 sekä Kaskisten pormestarina 1907–1912. Myöhemmin hän toimi asianajajana Kaskisissa, Seinäjoella ja Vaasassa.


title: Ithaca (New York)

text: Ithaca on kaupunki New Yorkin osavaltiossa Yhdysvalloissa. Kaupunki kuuluu Tompkinsin piirikuntaan. Vuonna 2010 tehdyn väestönlaskennan mukaan kaupungissa asui noin 30 000 asukasta. Pinta-alaa Ithacalla on 15,7 neliökilometriä. Kaupungin pormestarina toimii Svante L. Myrick.


title: Ithaca (New York)

text: Ithacassa toimivat muun muassa yksityiset yliopistot Cornellin yliopisto ja Ithaca College.


title: Ithaca (New York)

text: Vuoden 2010 väestönlaskennan mukaan Ithacassa asui 30 000 ihmistä, joista naisia oli 49,6 % ja miehiä 50,4 %. Kaupungin väestöstä 70,5 % oli valkoisia, 6,6 % afroamerikkalaisia, 16,2 % aasialaisia, 0,4 % amerikanintiaaneja tai Alaskan alkuperäisväestöä, 0,04 % Havaijilta tai muilta Tyynenmeren saarilta kotoisin olevia ja 2,0 % muiden rotujen edustajia. Kahta tai useampaa rotua edustavia oli 4,3 %. Hispaanoja ja latinoja oli 6,9 % väestöstä.


title: Ithaca (New York)

text: Väestön mediaani-ikä oli 22,4 vuotta. Väestöstä oli alle 18-vuotiaita 8,2 %, 18–64-vuotiaita 85,9 % ja yli 64-vuotiaita 5,9 %.


title: Zvezda (pietarilainen sanomalehti)

text: Zvezda () oli Venäjällä Pietarissa vuosina 1910–1912 ilmestynyt sosiaalidemokraattinen sanomalehti.


title: Zvezda (pietarilainen sanomalehti)

text: Lehden ensimmäinen numero ilmestyi 29. joulukuuta 1910. Aluksi sitä julkaistiin kerran, myöhemmin kahdesti ja maaliskuusta 1912 lähtien kolmesti viikossa. Painosmäärä oli 7000–20 000 kappaletta. Suurimmillaan (60 000 kappaletta) se oli Lenajoen joukkomurhaa koskevan kirjoittelun aikana huhtikuussa 1912. Sensuuri takavarikoi 30 lehden yhteensä 69 numerosta.


title: Zvezda (pietarilainen sanomalehti)

text: Syksyyn 1911 saakka Zvezda toimi Venäjän duuman sosiaalidemokraattisen ryhmän äänenkannattajana, jonka toimittamiseen osallistuivat sekä bolševikit että menševikit. Myöhemmin lehdestä tuli bolševikkien äänenkannattaja, jossa julkaistiin noin 50 Leninin artikkelia. Toukokuussa 1912 sen tilalla alkoi ilmestyä "Pravda".


title: Permin pedagoginen yliopisto

text: Permin pedagoginen yliopisto () on Venäjällä Permin aluepiirin pääkaupungissa Permissä toimiva valtiollinen korkeakoulu.


title: Permin pedagoginen yliopisto

text: Yliopisto on saanut alkunsa vuonna 1919 perustetusta kansanvalistusinstituutista, joka vuonna 1921 muutettiin Permin pedagogiseksi instituutiksi. Nykyisen nimensä se sai vuonna 1994. Yliopistossa on 13 tiedekuntaa ja 56 oppiainetta. Lysvassa toimii sen filiaali. Opiskelijoita on yli 7000 henkeä.


title: Makoto Hasebe

text: Makoto Hasebe (; s. 18. tammikuuta 1984 Fujieda, Shizuokan prefektuuri, Japani) on japanilainen jalkapalloilija, pelipaikaltaan keskikenttäpelaaja. Hän edustaa Bundesliigassa pelaavaa 1. FC Nürnbergia.


title: Makoto Hasebe

text: Hasebe pelasi juniorina Fujieda Higashi HS -joukkueessa, josta hän siirtyi vuonna 2002 Urawa Red Diamondsiin. Hänestä tuli joukkueen vakiojäseniä ja avainpelaajia kaudesta 2003 lähtien. Vuonna 2004 hänet valittiin sarjan uudeksi sankaripelaajaksi ja fanien suosikiksi.


title: Makoto Hasebe

text: Vuonna 2007 uutisoitiin, että Hasebe oli siirtymässä italialaiseen AC Sienaan. Tästä huolimatta hän teki sopimuksen Bundesliigassa pelaavan VfL Wolfsburgin kanssa. Hänestä tuli samalla ensimmäinen seurassa pelannut japanilainen. Hän voitti kaudella 2008–2009 Saksan mestaruuden toisena japanilaispelaajana. Hasebe jatkoi vuonna 2010 sopimustaan vuoteen 2012.